Diagnoosi, joka opetti etsimään onnen eri reittiä - Turun Seutusanomat\nKoti Itä Parainen Diagnoosi, joka opetti etsimään onnen eri reittiä\nDiagnoosi, joka opetti etsimään onnen eri reittiä\nErik Lundell ohjeistaa FC Interin Powerchair-joukkuetta ennen HJK:n kohtaamista.\nParaislainen Lundellin perhe pakkaa lokakuussa autoonsa paitsi itsensä myös kuusi pyörätuolia – molemmille pojille arki-, peli- ja varatuolit. Tavoitteena on tuoda Suomeen menestystä sähköpyörätuolijalkapallon Mestarien liigasta.\nPARAINEN. Kun Erik ja Ewa Lundell saivat esikoisensa reilut 14 vuotta sitten, he eivät tienneet pyörätuoliin sidotun elämän haasteista käytännössä mitään. Tällä hetkellä paraislainen pariskunta valmistautuu – kahden poikansa Alexin ja Aaronin kanssa – sähköpyörätuolein pelattavan jalkapallon Euroopan valloitukseen Tanskassa lokakuussa järjestettävän Mestarien liigan osaturnauksessa.\nSuomen Palloliiton arvokkain vuotuinen Captain’s Ball -gaala palkitsi viime marraskuussa ErikLundellin koko valtakunnan Vuoden Grassroot -valmentajana. Perusteluissa todettiin muun muassa Erikin haluavan mahdollistaa jalkapallon pelaamisen kaikille. Miten tähän pisteeseen on tultu?\nKun Alex syntyi vuonna 2004, alkoi pitkään jatkuneet tutkimukset. Lopulta puolentoistavuoden ikäisenä hänelle diagnosoitiin spinaalinen lihasatrofia tyyppi 2, joka tarkoittaa selkäydinperäistä lihassurkastumaa. Myös viisi vuotta myöhemmin syntynyt Aaron sai saman diagnoosin. Omaishoitajana toimiva äiti Ewa kertoo taudin olevan vain lihaksiin liittyvää.\n– Ihmiset eivät aina ymmärrä, että pyörätuolissa oleminen ei tarkoita älyllistä vammaa. Molemmat poikamme käyvät ihan normaalia koulua, he vain tekevät sen sähköpyörätuolista käsin, hän kertoo.\nIsä Erik käy päivätöissä K-Supermarketin myymäläpäällikkönä. Työnteko, poikien sähkärifutisjoukkueen valmentaminen, ja vaimon tukeminen lasten kanssa jättää joskus yöunet aika vähälle. Joinakin öinä poikia tarvitsee kääntää jopa neljästi kyljeltä toiselle. Erikin tai Ewan kasvoilta ei kuitenkaan paista väsymys.\n– Ihminen tottuu kaikkeen, hymyilevä isä sanoo.\n– Me haluamme tehdä lastemme kanssa mahdollisimman normaaleja asioita, äiti jatkaa.\nSähkärifutiksessa Suomen huipulle\nErikin intohimo jalkapalloon sai koko perheen lähtemään mukaan sähköpyörätuolijalkapallon pariin. Alkuun pelkkä harjoitteleminen oli raskasta, ei pelkästään vanhemmille, vaan myös pojille, koska harrastajia oli Suomessa niin vähän.\n– Me harjoittelimme joka toinen viikko Helsingissä ja joka toinen viikko Turussa. Talvisin oli välillä pojille todella raskasta, kun ensin istuttiin sunnuntaina kaksi tuntia autossa, sitten harjoiteltiin kaksi tuntia, ja sama kaksi tuntia ajettiin takaisin kotiin, Erik avaa kilometrejä tien päällä.\nPienin askelin harrastajia alkoi tulla lisää, ja nykyään perheessä kannetaan FC Interin värejä. Se on äidin mielestä ainoastaan hyvä juttu.\n– Kyllä se on näille pojille tärkeää kantaa sitä samaa logoa paidassaan, mitä Veikkausliigassa pelaavat pelaajat. Me olemme samaa porukkaa, ja esimerkiksi yhteiset aamiaiset Veritas Stadionilla Interin edustusjoukkueen kanssa ovat todella isoja asioita.\nMenestystäkin on matkan varrella tullut. FC Interin Powerchair on hallinnut suomalaista sähköpyörätuolijalkapalloa, ja nyt on edessä suurin mahdollinen tulikaste. Joukkue matkustaa lokakuussa Tanskaan pelaamaan Mestarien liigaa. Ihan helppoa ei matkanteko kuitenkaan ole.\n– Lentoyhtiöillä on rajoituksia, kuinka suuria tavaroita ruumaan saa laittaa. Kaikkiin koneisiin ei sähköpyörätuolilla ole asiaa. Nytkin otamme mukaan arki-, peli- ja varatuolit, joten olemme valinneet ajaa Tanskaan, Erik avaa suunnitelmia.\nPaljon joutuu arjessa ja harrastuksissa tekemään kompromisseja, kun perheessä on jatkuva tarve sähköpyörätuoleille. Lundellin perheessä vaikeudet on tehty ratkaistaviksi. Onnellisuus ei tule normaaliudesta, se tulee yhdessä tekemisestä.\nAlex ja Aaron Lundell.\nTeksti: Mikko Seppälä\nEdellinen artikkeliTuisketta – 90-vuotiaan naantalilaisen elämäkerta ilmestyi toukokuussa\nSeuraava artikkeliSauvon matkailua edistetään yhdessä paikallisyrittäjävoimin


Ok Money arpoo matkalahjakortteja Matkajokeri-kilpailussa\nPikavippejä tarjoava palvelu OK Money järjestää Matkajokeri -nimisen kilpailun, jossa voi voittaa 500 euron arvoisen matkalahjakortin valitsemaansa kohteeseen.\nMatkajokerissa arvotaan joka neljäs kuukausi kaksi uutta numerosarjaa. Jos kaikki numerosarjan numerot vastaavat oman matkapuhelinnumeron neljää viimeistä numeroa, arvontaan voi osallistua lähettämällä tekstiviestin kilpailusivulla ilmoitettuun numeroon. Kilpailu on avoinna vuoden 2012 marraskuun loppuun asti. Matkajokerin numerot ja matkakohteet arvotaan 1.4. ja 1.8. Voittaja voi kuitenkin valita vapaasti lahjakorttinsa käyttökohteen, eikä sitä ole pakko käyttää arvottuun matkakohteeseen.\nArvontaan voivat osallistua täysi-ikäiset henkilöt, eikä kilpailuun osallistuminen edellytä vipin ottamista tai muunkaan tuotteen ostamista. 500 euron arvoisia matkalahjakortteja arvotaan yhteensä kaksi kappaletta. Arvontaan osallistuvat kaikki tekstiviestin lähettäneet osallistujat, joiden matkapuhelinnumeron neljä viimeistä numeroa vastaavat arvottuja numerosarjoja. Arvontaan kelpaavat vain tekstiviestit, jotka on lähetetty sinä päivänä kun kyseiset numerot ovat olleet näkyvissä.\nOK Moneylla on lisäksi toinen, yleinen arvonta, johon voivat osallistua kaikki halukkaat. Ylimääräinen arvonta suoritetaan kuluvan vuoden joulukuussa ja sen palkintona arvotaan 500 euron arvoinen lahjakortti Naantalin Kylpylään.\nMolemmat kilpailut löytyvät vippipalvelun kilpailusivuilta. Myös monet muut pikavippejä tarjoavat palvelut järjestävät erilaisia kilpailuja ja arvontoja. Esimerkiksi Vippi.fi järjesti taannoin Facebook-sivullaan kilpailun, jossa parhaan vitsin kertoja voitti 100 euron lahjakortin S-ryhmän liikkeisiin.\nPikavippi.fi -palvelu järjestää yhteistyössä NRJ-radiokanavan kanssa “Kun tarvetta esiintyy” -nimistä kilpailua, jossa palkitaan joka perjantai parhaimman tarinan kertonut osallistuja. NRJ:n aamupojat valitsevat parhaan tarinan ja Pikavippi.fi myöntää rahoituksen tarpeeseen. Kilpailuun voi osallistua vippipalvelun kilpailusivulla.\nAsiakastieto: Positiivinen luottorekisteri vähentäisi maksuhäiriömerkintöjä Maksuhäiriömerkintöjen määrä on selvässä kasvussa. Suomen Asiakastieto kertoo, että jo 346 000 suomalaisella on vähintään yksi luottotietomerkintä. Vuonna 2012 uusia luottotietonsa menettäneitä oli 11 prosenttia enemmän kuin edellisenä vuonna.\nVivus Pikavippipalvelu Vivus myöntää lainaa jopa 2010 euroa. Uudet asiakkaat voivat lainata ilmaiseksi 10 - 400 euroa, ja vanhat asiakkaat saavat lainaa pariin tonniin asti.Vivuksen kautta voi lainata, jos on vähintään 20-vuotias ja luottokelpoinen Suomessa […]\nPikavippimainontako harhaanjohtavaa? Pikavippialan mainonta puhuttaa paljon mediassa sekä pikavippimainontaa halutaan kieltää katukuvasta. Pikavippimainontaa mielletään aggressiiviseksi sekä ihmisiä harhaanjohtavaksi. Kuitenkin suuremman median piiloon jää monet muut huijausmainokset ja […]\nMikä on totuus pikavipeistä? Pikalainayhtiö Risicum haluaa korjata pikavippeihin liittyviä väärinkäsityksiä. Mediassa käsiteltyjen tapauksen vuoksi pikavippien vaikutus esimerkiksi ylivelkaantumiseen kuulostaa usein todellista merkitystään suuremmalta.\nBlue Finance Blue Finance on vippipalvelu, joka tarjoaa lainaa 100 - 700 euroa. Lainan hakeminen on helppoa ja vippien hinta erittäin edullinen, mutta kannattaa huomioida, että lainoihin tarvitaan takaus.Blue Finance myöntää lainaa 18 vuotta täyttäneille henkilöille. […]\nSosiaalinen luotto on tarkoitettu ensisijaisesti vähävaraisille Eduskunnan puhuessa pikavippien kieltämisestä ja rajoittamisesta nousi esille myös sosiaalinen luotto. Eduskunnassa oltiin sitä mieltä, että sosiaalista luototusta tulisi kasvattaa ja korostaa, jotta taloudellisissa vaikeuksissa olevat ihmiset saisivat apua.\nOletko suunnittelemassa pikavipin ottoa? Tutustu ensin näihin ohjeisiin Moni ottaa pikavippiä äkilliseen rahantarpeeseen. Pikavippejä usein mediassa mustamaalataan, mutta fiksusti otettu pikavippi ei tuo käyttäjälleen ongelmia.\nPikavippi.fi tarjoaa nyt lainoja 1000 euroon asti Pikavippi.fi tarjoaa lainoja nyt aina 1000 euroon saakka. Maksuaikaa lainoille voi saada 14 vuorokaudesta kuuteen kuukauteen. Aiemmin Pikavippi.fi on tarjonnut lainoja 50 eurosta 300 euroon asti. Uudet lainasummat ovat siis 400 euroa, 500 euroa, 600 euroa, […]\nCredigo Credigon tavoite on tarjota selkeitä rahoitusratkaisuja asiakkaille. Credigo on toiminut vuodesta 2006 asti ja tarjonnut rahoituspalveluja Suomessa. Credigon emoyhtiö Nordmill AB toimii Ruotsissa. Yhtiöllä on pohjoismaisia asiakkaita jo yli 100 000.\nKlikkaa Tästä Kemissä kiellettiin pikavippien mainonta


Kampi, Vipu ja Haka: Seura- ja piirinmestaruuksissa ja synttäreillä\nLauantai aamuna heräsin reilusti ennen kellon soittoa. Liekö mullakin ollut sisäinen jännitys Adeinan ja Onnin ensimmäisten kisojen puolesta, sillä harvoin viikonloppuna näin käy. Aamupalan sekä koirien lenkityksen ja syötön jälkeen istahdin vielä hetkeksi koneen ääreen. Katsoin aina välillä tietsikan vieressä olevaa herätyskelloa, ettei vaan myöhästyttäs. Jep, aikaa oli vielä vaikka kuinka. Mielessä ei tietenkään käynyt, että miksei aika kulje eteenpäin vaan pysyy joka vilkaisulla samassa. Onneksi tuo armas avomieheni hoksasi kysyä, että joko lähetään? Siinä vaiheessa hoksasin katsoa tietsikan kelloa ja voi juma! kahtakyt vaille kymmenen. Herätyskello oli siis pysähtynyt. Hirveetä kyytiä kamat kassiin, koirat autoon ja menoksi. Ykköset oli siis ilmoitettu alkavaksi klo 10 ja olimme paikalla 10.05. Siis taas myöhässä! Pelkäsin koko matkan, että nyt myöhästytään siitä, minkä takia kisapaikalle niin aikaisin halusimme. Mutta, nou hätä, kisatkin alkoivat myöhässä.\nSiellähän se Adeina oli jo hermoilemassa Onnin kanssa. On se Onni vaan niin ihana pötkylä! Ja voi kyllä sanoa, että kannatti tulla katsomaan, niin hienosti pari kyllä meni! Siitä se kisakärpänen nyt sitten puraisee.\nRadan jälkeen päästiin moikkaamaan tikkujalka sporttimimmi Kujetta. Kuikuli oli niin sirppana Vipun rinnalla, vaikka korkeuseroa ei niin kauheen paljon olekaan. Sisaruksilla oli heti mielessä ärripurrit, kun päästettiin Vipu ja Kuje leikkimään. Mukava oli nähdä Kujetta, kun muuten niin harvoin Vipun sisaruksia päästään näkemään.\nLaitan tähän vaan kisoista sellaisen yhteenvedon. Lauantaina oli hyllypäivä. Kampi otti sekä seuramestaruus- että hyppykisasta hylyn. Seuramestaruuskisassa epäonnistui alun välistäveto ja hyppärissä Pasi ohjasti Kampin väärään päähän putkeen. Vilma meni Pasin kanssa mölliradan ja luulimme tovin, että Vilmallekin olisi tullut hylky. Vilmaa jäi aivan selvästi kaivelemaan, kun ei saanut puomilta makupalaa. Takasin päin tultaessa puomi piti käydä uudestaan tarkistamassa… oisko siellä sittenkin ollut jotain. Mölli kisoissa ei kuitenkaan hylätä ketään, joten Vilma tuli hienosti toiseksi.\nSunnuntaina olivat vuorossa piirinmestaruudet. Eka radalta 20 virh. 2 x riman pudotus, puomin alastulo ja pujottelun aloitus. Viimeinen rata oli jo paremman näköistä menoa. Pari rimaa tuli alas tiukoissa käännöksissä, mutta muuten hyvin sujuvan näköistä menoa. Piirinmestaruuksien sijoitus taisi olla 18.\nSunnuntain kisojen jälkeen kävimme Vipun kanssa toivottamassa Paavolle 2 –vuotis synttäri onnittelut. Muusa länderikin oli paikalla. Vipu rakastui silmittömästi Muusaan ja kulki nokka Muusan perässä kiinni. Paavo taas kulki Vipun perässä, joten puuttui vaan laulu kolmesta pienestä norsusta. Vipu itki sydäntäsärkevästi kun Muusa lähti kotiin. Elämä on nuorella miehellä joskus niin kovaa! Kiitos Tiina ja Paavo tarjoiluista ja onnea vielä Paavolle ”miehen ikään” pääsystä!\nSiinä se viikonloppu taas hurahti. Aina se menee ihan liian nopeasti. Toisaalta eipä tässä taas kauan mene, kun on perjantai ja viikonloppu, joten sitä jäädään odottelemaan.\nLähettänyt n-elikot klo 17:43\nHei te saitte tuloksia sunnuntaina. Hienoa! :) Onneksi olkoon.\nMä nyt sit ilmoitin Onnin kisaamaan uudemman kerran. 16.9 ois Tampereella meijän tokas startti. Ja jostain älyttömästä päähän pistosta ilmoitin Amandaki hyppyradalla samana päivänä...


Kouluvuosi alkaa Porvoossa - Porvoo\nEtusivu > Uutiset > Kouluvuosi alkaa Porvoossa\nKouluvuosi alkaa Porvoossa\nKouluvuosi alkaa Porvoossa tiistaina 14. elokuuta. Kesäkuussa 2016 hyväksytty uusi opetussuunnitelma otetaan nyt käyttöön myös kahdeksasluokkalaisilla, mutta yhdeksäsluokkalaiset opiskelevat vielä vanhan opetussuunnitelman mukaisesti. Lukuvuodesta 2019–2020 alkaen kaikki oppilaat noudattavat uutta opetussuunnitelmaa.\n– Kevätkummun uudet koulutilat otettiin käyttöön viime syksynä, ja koulut aloittavat nyt ensimmäisen kokonaisen kouluvuotensa uusissa tiloissa. Tolkkisten koulu ja Grännäs skolan uudisrakennus valmistuvat tänä syksynä, toteaa koulutusjohtaja Rikard Lindström.\nSuurin osa koulukuljetukseen oikeutetuista lapsista ja nuorista kulkee joukkoliikenteen bussikyydeillä. Uuden bussilipun voi noutaa Matkahuollon Porvoon palvelupisteestä näyttämällä kuljetukseen oikeuttavaa päätöstä. Matkoja voi ladata myös edellisellä lukuvuodella käytössä olleeseen bussilippuun. Liikennöitsijät ilmoittavat tilausajona järjestettävän kuljetuksen aikataulut tekstiviestitse suoraan huoltajille ennen lukuvuoden alkua.\nKoulukuljetusten järjestämisessä noudatetaan sivistyslautakunnan vahvistamia kuljetusperiaatteita. Lisätietoa koulukuljetuksista löytyy kaupungin nettisivuilta.\n– Kaupunki selvittää yhdessä Porvoon vanhempainyhdistykset ry:n kanssa, mitä mieltä kodit ovat syyslomasta. Toivotaanko ensi vuodelle pitkää vai lyhyttä syyslomaa? Selvitystä hyödynnetään, kun sivistyslautakunta käsittelee ensi vuoden työ- ja loma-aikoja loka- tai marraskuussa, Rikard Lindström kertoo.\n– Porvoon vanhempainyhdistykset ry:n tämän lukuvuoden erityinen painopistealue tulee olemaan liikenneturvallisuus Porvoossa. Olemmekin kutsumassa jäsenyhdistyksemme syyskuun alussa tapaamiseen, jossa mietimme, mitä voisimme tehdä yhdessä liikenneturvallisuuden parantamiseksi, kertoo yhdistyksen puheenjohtaja Tarja Juvonen.\nValtakunnallinen koulurauha julistetaan Vantaalla 22. elokuuta. Monissa kouluissa vietetään kodin ja koulun -päivää 28. syyskuuta.\n– Hyvä yhteistyö kodin ja koulun välillä on tärkeää ajatellen oppimista ja lapsen viihtymistä koulussa. Kannattaa olla yhteydessä koulun vanhempainyhdistykseen ja kysyä, kuinka toimintaan voi osallistua.\nKoulutusjohtaja Jari Kettunen (suomenkieliset koulutuspalvelut), puh. 040 514 1133, jari.kettunen@porvoo.fi\nKoulutusjohtaja Rikard Lindström (ruotsinkieliset koulutuspalvelut), puh. 040 833 3789, rikard.lindstrom@porvoo.fi\nKoulujen työ- ja loma-ajat lukuvuodella 2018–2019\nSyyslukukausi alkaa 14.8.2018\nSyyslukukausi päättyy 21.12.2018\nLukuvuosi päättyy 1.6.2019


Koetetaas olla stubaamatta tänä vuonna - Kulttuuri - Helsingin Sanomat\nKoetetaas olla stubaamatta tänä vuonna\nRuotsissakin kootaan vuoden päätteeksi uusia sanoja.\nMeillä lanseerattiin 2011 jytky, vihapuhe ja valelääkäri, mutta Ruotsissa uudissanat näkyy usein johdetun ihmisten nimistä: verbi terja tarkoittaa eläinkuvien manipuloimista luontokuvaaja Terje Hellesön tapaan, ja juholtare on henkilö, joka "antaa hätäisen lausunnon ja joutuu vetämään sen myöhemmin takaisin". Kuten maan sosialidemokraattien johtaja Håkan Juholt selittäessään verovarojen käyttöä asumiskuluihinsa.\nMiksei meillä luoda tällaisia uudissanoja?\nSoinittelu voisi tarkoittaa sitä, että ilmaisee mielipiteen ja jälkeenpäin sanoo, että se olikin vain provokaatio.\nStuba puolestaan on pohjoismaisesta yhteistyöstä tai muusta asiasta esitetty karkeahko luonnehdinta, jonka piti jäädä omaan tietoon mutta lipsahtikin vahingossa suusta.


Punarinta on metsiemme parhaita laulajia, alkukevään ainutkertainen tunnelmanluoja. Laulu on hyvin korkeaa ja haurasta, väreilevää visertelyä, joka jatkuu iltahämärässä katkeamatta minuuttikaupalla yhteen menoon, pikkuisin tauoin tuntejakin aina täyspimeään saakka. Punarinnan laulu ei koskaan toistu samanlaisena säkeenä kahta kertaa toisin kuin vaikkapa talitiaisella tai peipolla, vaan lintu ikään kuin kutoo liverrykseensä uusia aihelmia joka hetki.\nHuhtikuun aamuina punarinta on rastaiden ja peippojen ohella kaikenlaisten metsien runsaimpia ja helpoimmin huomattavia laulajia, ja iltaisin varsinkin juuri pimeän korvalla se on usein ainoa solisti. Punarinnan kohtaaminen on siis helppoa, kunhan opettelee lajin laulun ja on liikkeellä ennen vappua, sillä toukokuun alussa pesintä pääsee vauhtiin ja koiras vaikenee lähes tyystin. Kesän punarinnat piileskelevät pesimätiheiköissään, mutta elo-syyskuussa näitä pitkäkoipisia, suurisilmäisiä ja palleromaisia metsän asukkaita näkee puutarhoissa, pihapiireissä ja pellonreunoissa.\nLoppukesällä niin poikaslintujen kuin höyhenpukuaan vaihtavien sulkasatoisten aikuistenkin rinta on ruskeahko ja täplikäs, ei punainen. Jokunen punarinta jää Etelä-Suomeen talveksi ja saattaa selvitä ruokintapaikalla kevääseenkin, mutta melkein kaikki punarinnat muuttavat Länsi-Eurooppaan.


USMC Woodland MARPAT takki, ylijäämä - Milgear\nUSMC Woodland MARPAT takki, ylijäämä\nUSMC Woodland MARPAT takki, ylijäämä, XS / S X-small Short\nUSMC Woodland MARPAT takki, ylijäämä, XS / R X-small Regular\nUSMC Woodland MARPAT takki, ylijäämä, S / S Small Short\nUSMC Woodland MARPAT takki, ylijäämä, S / R Small Regular\nUSMC Woodland MARPAT takki, ylijäämä, M / R Medium Regular\nUSMC Woodland MARPAT takki, ylijäämä, S / L Small Long\nUSMC Woodland MARPAT takki, ylijäämä, M / S Medium Short\nAito, alkuperäinen Yhdysvaltain merijalkaväen USMC taistelupuvun takki MARPAT-metsäkuviolla. Merijalkaväen digitaalikuvio on yksinomaan sotilaskäyttöön, eikä sitä myydä yleensä siviilimarkkinoilla. Kyseessä ei siis ole kopiotuote, vaan alkuperäinen USMC-vaatekappale.\nTakissa nappisulku, kaksi napeilla suljettavaa taskua hihoissa, kaksi velkrolla suljettavaa vinotaskua rinnassa. Vasemmassa rintataskussa iso merijalkaväen logo. Kankaaseen on myös painettu pienellä USMC-tunnuksia. Nämä takit ovat aitoa, käytettyä jenkkiasevoimien ylijäämää, mutta ovat erittäin hyvässä kunnossa. Osa on käytännössä aivan uusia. Joissakin takeissa saattaa olla edellisen käyttäjän nimilappu tai US MARINES -tekstilaatta rinnassa.\nMateriaali 50 % puuvillaa, 50 % nailonia. Aitoa, suurimmilta osin uudenveroista, erittäin hyväkuntoista armeijaylijäämää. Useita eri valmistajia, valmistusmaa USA.


Pohjoismainen yhteistyö pani Atléticon ahtaalle - Kliininen Luis Suárez taas tuki ja turva\nHeikki Kuparinen 25.10.2021 00:09\nVaikka La Ligan sunnuntain iltapäivässä pelattiin kauden ensimmäinen El Clásico, oli varsinainen kierroksen kärkiottelu vuorossa vasta myöhäisillassa. Real Sociedad oli ennen viikonlopun kierrosta sarjan kärkijoukkue ja sitä tänään isännöinyt, mestaruutta puolustava Atlético Madrid neljäs – tasapisteissä sitä edellä olleiden Real Madridin ja Sevillan kanssa.\nJo viime kaudella vahvasti esiintynyt Real Sociedad oli hävinnyt ennen sunnuntaita tällä kaudella vain yhden ottelun, La Ligan sarja-avauksessa vieraskentällä Barcelonaa vastaan. Sen jälkeisistä kahdeksasta La Liga -ottelustaan se oli voittanut kuusi ja pelannut kahdesti tasan. Euroopassakin oli kulkenut mukavasti, sillä kolmen Eurooppa-liigan ottelun saldo oli yksi voitto ja kaksi tasapeliä.\nAtléticolla oli puolestaan allaan tappio Mestarien liigassa Liverpoolille. La Ligassa se oli kärsinyt todellisen shokkitappion Alavésia vastaan syyskuun lopussa.\nSunnuntain ottelussa Real Sociedad osoitti heti alussa, miksi se keikkuu sarjan kärjessä. Pallo liikkui keskialueen pallonriiston jälkeen todella nopeasti, laidalta vapaana löydetty Alexander Isak syötti maalin edustalle Alexander Sørlothille, ja norjalaishyökkääjä sujautti pallon ohi vastaantulleen Jan Oblakin. Pohjoismainen yhteistyö toimi kitkattomasti.\nSørlothin maali oli nopein Atléticon kokema takaiskumaali sen nykyisellä stadionilla Wanda Metropolitanolla. Kiinnostavaa on sekin, että Atlético on ollut tällä kaudella huomattavasti pidempään otteluissaan tappiolla kuin johdossa. Sen sinnikkyys ja periksiantamattomuus on kuitenkin tuonut toisella puoliajalla monia tärkeitä pisteitä, sillä vastustaja on tehnyt avausmaalin viidessä ottelussa yhdeksästä mahdollisesta.\nToisen puoliajan kolmannella minuutilla asialla oli La Real -hyökkäyksen nuorempi Alexander, Alexander Isak. Ruotsalainen asettui ampumaan vapaapotkua noin 20 metristä ja sijoitti tarkan laukauksen muurin ohi maalin taka-alanurkkaan. Heittäytynyt Jan Oblak ylsi hipaisemaan palloa, mutta ei onnistunut estämään maalin syntyä.\nAtlético Madrid ei kuitenkaan luovuttanut, vaan kavensi numeroiksi 1-2 tunnin pelin kohdalla. João Félix keskitti vasemmalta, ja Luis Suárez ponnisti korkeimmalle ja puski tarkasti puolustuksen keskeltä pallon maaliin. Kliinisen viimeistelijän osuma.\nAtlético Madridin kiri oli alkanut ja varttitunti myöhemmin seurasi lisää hyviä uutisia. Erotuomari marssi hieman yllättäenkin VAR-monitorin ääreen melko vaarattoman näköisestä tilanteesta ja monien kummastukseksi pallo määrättiin rangaistuspotkutäplälle. Yksi eniten yllättyneistä vaikutti olleen Mikel Merino, jolle nousi tilanteesta myös varoitus. Videotallenne paljasti ilmeisesti Merinon rikkoneen Luis Suárezia laukaisuhetkellä, ja tuomio oli armoton.\nPallon taakse asettui Suárez itse, joka hänkin vaikutti jokseenkin yllättyneeltä rankkarituomiosta – niin ilmeettömän totisena uruguaylainen päätöksen otti vastaan. Kylmäpäisyys ja tyyneys kannatti, sillä ”El Pistolero” sijoitti pallon varmasti juuri sinne nurkkaan, jonne maalivahti Alex Remiro ei hypännyt. Numerot olivat 2-2.\nVauhtia ottelussa riitti lisäajan viimeiseen sekuntiin asti, mutta enempää maaleja ei nähty, vaan pisteet jaettiin maalein 2-2. Suárezin rankkarista riittänee vielä polemiikkia, mutta kumpikin joukkue osoitti, miksi ne löytyvät sarjataulukon kärkisijoilta – ja näillä otteilla vielä pitkälle kauden edetessäkin.\nKun sarjasta on pelattu joukkueesta riippuen 9-10 ottelua, on tilanne kärkipäässä erittäin tasainen. Sarjajohtaja Real Sociedadin ero ottelun vähemmän pelanneisiin Real Madridiin ja Sevillaan on vain yksi piste. Atlético Madrid, Real Betis ja Osasuna ovat kolmen pisteen päässä La Realista. Kuuden pisteen sisälle sarjakärjestä mahtuvat vielä Rayo Vallecano, Athletic Bilbao ja Barcelona – kaksi viimeksimainittua ottelun Real Sociedadia vähemmän pelanneina.\nAiheet Atletico Madrid Isak Alexander Real Sociedad Sørloth Alexander Suarez Luis Tulokset


desibeli.net - 06.11.2006: Sinkut – Marraskuu 2006\nAntti Mattila: Kunhan vain tuut/Pikkukylän poika\nGroovella wahwahilla kevyttä poppiaan maustava raahelainen lauluntekijä Antti Mattila pistää kahdella versiolla soivan kahden biisin sinkullaan ensiksi ihan mukavan reippaasti. Kunhan vain tuut –kappaleen radio edit on menevä, Mattilan persoonallinen viipyilevä ääni toimii hyvin. Kakkosraita Pikkukylän poika menee sitten sen verran suomikantri-alakuloiseen nostalgisointiin, että karvat alkaa nousta pystyyn. Vaikka biisi on kieltämättä ihan kohtuullinen, ei lajityyppi ole ainakaan meikäläisen heinäpeltoa. Harpulla ja mandoliinilla koristeltu pikkukylä-kasvutarina lähinnä ahdistaa kylänraitteineen ja pelkistettyine aikuispop-maalailuineen. Biisistä saisi mielestäni paljon koskettavamman riisumalla siitä turhan menevän koristelun. Toiset versiot eivät oikeastaan tuo mitään sen ihmeellisempää uutta kappaleisiin, paitsi pituutta. Tosin Pikkukylän poikaan sopii paremmin pidemmän kaavan haikeilu. Ihan hyviä kappaleita, mutta hiukan liian turvallisia ja yllätyksettömiä.\nBeacon Street Radiants: Your Heart/Stars\nTurkulainen Beacon Street Radiants jatkaa hyvällä tiellä tummasyisen americanan parissa. Kolmen raidan sinkullaan yhtye kuulostaa aluksi hieman samalta kuin Hämeenlinnan seudulta ponnistava Aeroflop - eli juurevammalta ja mollissa haaveilevalta versiolta Oasiksesta. Tosin eipä Flopkaan ole hetkeen ihan siltä kuulostanut. Zach Erlandsonin kaikuisa laulu vain tuntuu maalailevan hiukan samoilla linjoilla. Edellistäkin kiireettömämmin asteleva kaihoilu Stay miellyttää vieläkin enemmän, bändi onnistuu välittämään sellaisen rehellisen melankolisen, silti toiveikkaan tunnelman. Humiseva harmooni siellä taustalla sopii hommaan kuin nenä naamaan. Kitara vinguttelee kiireettä ja hillitysti, laulu pitäytyy pienenä ja kauniina. Eli oikein toimiva ja kaunis rauhallisempi kappale. Pikkuhiljaa käynnistyvä tumma askellus See The Stars jatkaa todistamista sen puolesta, että yhtye on parhaimmillaan maalatessaan kiireetöntä melankoliaa. Ei BSR vielä yllä ihan Jolly Jumpersin kaltaiseen koskettavuuteen, mutta hyvällä tiellä kieltämättä ollaan. Vielä kun saisivat livenä homman rullaamaan yhtä hyvin.\nDamn Seagulls: The Beat\nHelsingin retro-rokkarit Damn Seagulls tavoittelevat tuoreimmalla yksiraitaisellaan autenttista soulrock -soundia 70-luvun hengessä. Tämän kunnianhimoinen mission toteuttamisessa yhtye onnistuu vain kohtuullisesti. The Beat on klassinen ja yllättävänkin steriili perusbiisi, joka ei sävellyksellisesti tai sovituksellisesti yllätä millään muotoa. Soitto ja ja saundit toimivat, mutta veisusta jää valju jälkimaku. Tässä lajissa suurin vastuu lankeaa laulajalle. Lauri Eloranta onnistuu ihan hyvin, mutta esimerkiksi aksentissa ja heittäytymisessä on vielä parantamisen varaa, jos vertailukohtina pidetään legendaarisia soul-tulkitsijoita. Ja näinhän on tehtävä, sillä mistään uudistamisesta ei ole kysymys. The Beatin viehätys perustuu ainoastaan nostalgiaan ja hetki sitten kielletyiksi miellettyjen vaikutteiden kierrättämiseen. Kansainvälisessä vertailussa se kalpenee kollegoidensa rinnalla.\nEzkimo: Tytöt moi\nYksi fiksuimpia oivalluksia suomihiphopin viime vuotisissa julkaisussa löytyy jo ennestään hyvää työtä tehneen Ezkimon uudelta sinkulta. Tytöt moi yhdistelee niinkin kaukaisia asioita kuin räppiä ja Esa Pakarisen hersyvää rillumareita – lopputuloksena vuoden innostavimpia ralleja hiphop-skenessä. Toki sinkulle tehty instrumentaali-versio aiheesta toimii vähintään yhtä hyvin, joten enemmän pisteitä länttäisin kyllä oivallukselle ja taustatoteutukselle kuin itse räpäytykselle. Kakkosraitana kuultava Rautanyrkki yhdessä Ambassan ja Guerra Norte-ryhmän kanssa menee enemmän rähisevän biletyksen puolelle ilman sen kummallisempaa massasta nousemista. Toki tässäkin lajissa Ezkimo kumppaneineen hoitaa hommaa plussan puolella. Silti, lisää vain Tytöt moin kaltaisia oivalluksia niin hyvä tulee...\nMason: Destination West\nRaakaa riffirockia AC/DC:n ja kumppaneiden jalanjäljillä tahkoava helsinkiläinen Mason julkaisee kolmen kappaleen promo-sinkun. Vuoden verran toiminut voima-trio taivaltaa raskaasti ja savuisesti, onnistuen samalla jättämään kappaleisiinsa myös mukavasti ilmaa. Melankolisesti askeltava nimibiisi ei jää junnaamaan pelkästään yhden riffin varaan. Kiivaampi Rag And Bone syöksyy aika synkästi, vaikka ketun kitaran kuviot pistävät lantion liikkeelle positiivisesti. Tedin äijämäisesti vaaniskeleva laulu sopii kokonaisuuteen hyvin. Midnite Train jyskyttää hiukan samoilla linjoilla vaikkapa Radar Stationin paahdon kanssa. Bluesahtavaa, mutta tiukalla riffi-puksutuksella etenevää rokkitykittelyä. Ainakin perusasiat on hyvin kasassa, joukosta erottumiseen vaaditaankin sitten jo hiukan luovempia ideoita.\nMikko Torvisen viihdeorkesteri: Olet kuollut\nMikko Torvinen ja Tuomas Toiviainen lyövät jälleen viisaita päitä yhteen split-seiskalla. Torviselle tämä on jo kolmas lehdessämme arvioitu näyte, ensimmäinen jakoi vinyylin Risto-yhtyeen mainion Discopallon kanssa. Mikko Torvisen Viihdeorkesterin tuorein näyte Olet kuollut rokkaa pölhösti, lähtien lopussa jopa tiluttelemaan. Ainakaan asenne ei tunnu muuttuneen mihinkään, homma maistuu yhtä välittömältä ja hallitun räävittömältä kuin edellisilläkin sinkuilla. Joko kohta pidempää levyä?\nMoppi ja aivokurkiaiset: Iso ja voimakas mies\nToiviaisen monista kokoonpanoista Moppi ja aivokurkiaiset pistää tällä kertaa hellyttävän haaveellisesti. Homoeroottinen teema jatkuu unisesti maalaavilla uruilla, kokonaisuudesta jääden mauksi sellainen mukavan kotikutoinen herkkä hempeily. Tosin hivenen harvinaisemmalla kuvastolla.\nPlacebon viimeisimmän Meds-albumin neljäs sinkkulohkaisu on albumin nimikkobiisi Meds. Julkaisu on varsin faniystävällinen. Riippuen versiosta, singlellä on 1-2 uutta ja ennen julkaisematonta Placebo-kipaletta. Singlelle ei siis ole tungettu kolmea erilaista miksausta vanhasta tutusta biisistä eikä se sisällä pelkästään tätä yhtä biisiä.\nPerusversio sisältää single-mixin Medsistä ja uuden biisin Lazarus. Single-mix kuulostaa paremmalta kuin alkuperäinen albumiversio. Soundit ovat selkeämmät ja pelkistetymmät. Ei nyt mistään akustisesta versiosta voi puhua, mutta sekä laulaja Brian Molkon että biisillä vierailevan Kills-yhtyeen VV:n äänet on tuotu enemmän esille. Nyt kysymys, baby, did you forgot to take your meds kuulostaa entistä vaativammalta ja tiukemmalta. Lazarus on iloisempaa Placeboa, mutta vain rallattelevalta melodialtaan. Teksti paljastaa kuolleista palanneen kaverin kohtaamisen, joka ei ole kaunista katsottavaa. Loistoraita. Olisi mahtunut itse albumillekin.\nThe Voltas: Waltz 47\nJoensuulaisyhtye The Voltas kasvoi viisikoksi ja on näemmä lisännyt itseensä myös etuliitteen. Yhtyeen debyyttialbumi on luvassa marraskuun puoliväliin ja siltä on nyt lohkaistu singlenä Waltz 47 –niminen kappale. Kepeästi svengaava poppisrock astelee aurinkoisesti ja maalaa mukavan iloisella otteella. Kaapon laulussa ehkä hiukan vieläkin tökkii perinteinen sulavan englannin lausuminen, mutta muuten homma kuulostaa mallikelpoiselta. Pitkäsoiton ulkopuoliset kaksi bonusraitaa pistävät jopa paremmin. Etenkin kapakki-pianolla eteenpäin kilkuttava How Do We Dance? ihastuttaa irtonaisuudellaan ja puhtaasti hyvällä meiningillään. Nousee fiilis kuin vaikkapa The Ark pistäisi ilmavan juurevaa poppista, samanlaista rokin rajatonta riemua on ilmassa. Haikeammin väräjävä Violet pistää myös hyvin, Kaapon laulussa kaikaa jopa haituvia Morrisseymäisestä brittiläisestä melankoliasta. Bändi tarjoilee mainion ennakkovaroituksen tulevasta.


Tietoja sukunimestä Hepola\nHepola on Suomessa esiintyvä sukunimi.\nHepola-nimisten lukumäärä eri vuosina:\nSukunimien yleisyyslistalla Hepola on sijalla 3 876.\nHepola on tavallisimpia nimiä seuraavalla paikkakunnalla:\nListalla on kunta, jossa Hepola on 30 yleisimmän sukunimen joukossa. Paikka on merkitty myös oheiseen karttaan (violetit merkki). Tiedot ovat vuodelta 2010.\nKartta ei ole kaikenkattava. Siltä puuttuvat ne kunnat, joissa Hepola ei ole yleisimpien joukossa. Kartalla on yhteensä vain 37 hengen asuinpaikat. Uusimman tiedon mukaan Hepola-nimisiä on 196.\nHepola-nimisiä tiedetään asuneen ainakin viereisten karttojen mukaisilla paikkakunnilla. Asuinpaikkakartta (violetit merkit) osoittaa 17 Hepolan asuinpaikan. Paikkatiedot perustuvat vuosina 1939–1958 aikuisiässä kuolleiden ja lisäksi 1952–1958 eläneiden vanhusten tietoihin, eivätkä ne kata kaikkia tämännimisiä. Näiden Hepola-nimisten yleisin asuinpaikka oli Simo (8 henkeä).\nSyntymäpaikkakartta (harmahtavat merkit) osoittaa, missä edellä mainitut vainajat olivat aikanaan syntyneet. On huomattava, että sukunimen muuttaminen oli 1900-luvun alkupuolella erittäin yleistä. Niinpä heillä saattoi syntyessään olla jokin muu nimi kuin Hepola, tai sukunimi saattoi varsinkin lännessä puuttua kokonaan. Syntymäpaikkakarttaan on otettu miehet ja naimattomat naiset, joiden sukunimi ei ole vaihtunut avioituessa. Heitä on kartalla 7.\nHepola (paikannimi) Hepola (karttanimi)\nHepola on Suomessa paitsi sukunimi myös paikannimi. Maassamme on yhteensä 30 sen nimistä paikkaa. Ne näkyvät oheisella kartalla. Paikkojen tyyppi on kylä, kaupunginosa tai kulmakunta; maastokohde; pelto/niitty sekä talo.\nNyky-Suomen lisäksi Hepola esiintyi Karjalan kartoilla ennen sotia. Paikka näkyy ohessa. Tyypiltään paikka on rakennettu kohde.\nPaikannimillä ja henkilönnimillä on monesti jokin yhteys. Onko sukunimellä Hepola jotain tekemistä näiden paikkojen kanssa ei näy tästä. Se tulee tarkistaa muualta.\nSana Hepola esiintyy katuosoitteissa seuraavasti: Hepola, Hepolankuja, Hepolantie. Osoitteet on merkitty oheiseen karttaan punaisella.\nYhdysvalloissa oli vuonna 2010 yhteensä 227 henkeä, joiden sukunimi oli HEPOLA. Nimi on siellä etupäässä valkoihoisten sukunimi.\nVenäjäksi Хепола tarkoittaa nimeä Hepola. Jotkut nimet voidaan kirjoittaa venäjäksi useammallakin eri tavalla.\nSamankaltaisia nimiä kuin Hepola\nSläktnamnet / Surname Hepola, Finland.


Suomalaiselle muutosjohtamisen innovaatiolle NOOAlle voitto kansainvälisessä laatukilpailussa - NOOA\nSuomalainen TripleWin Oy on kehittänyt digitaalisen työkalun NOOAn, joka on maailmanlaajuisestikin täysin ainutlaatuinen pilvipalvelu muutoksen johtamiseen ja toimeenpanoon. Syksyllä 2016 lanseerattu NOOA on jatkanut kansainvälisen huomion herättämistä voittamalla torstaina Prahassa kansainvälisen Quality Innovation Award –palkinnon sarjassa mikro- ja startupyritykset. Taustalla on jo joulukuussa saatu voitto saman kilpailun kansallisesta sarjasta.\nQuality Innovation Award on Suomen laatuyhdistyksen kehittämä konsepti, joka on lähtenyt vahvasti kansainvälistymään viimeisten viiden vuoden aikana. Nykyään sadat erikokoiset organisaatiot eri toimialoilta hakevat kilpailusta ulkopuolista riippumatonta arviointia ja tunnustusta. Tuomariston kriteereissä arvioidaan innovaation uutuusarvoa, hyödynnettävyyttä, oppimista, asiakaslähtöisyyttä ja tuloksellisuutta.\nKansainvälinen kilpailu oli tänä vuonna kovatasoinen ja hakemuksia tuli enemmän kuin koskaan aikaisemmin. Vuonna 2016 mukana oli jo yli 350 innovaatiota 11 maasta, kuten Kiinasta, Israelista ja Ruotsista. Kansainväliseen kilpailuun osallistuivat näistä maakohtaiset voittajat. Kansainvälinen palkintojenjakotilaisuus järjestettiin Tšekin tasavallassa Prahassa 2.2.2017. NOOAlle voitto tuli sarjassa mikro- ja startupyritykset.\nTripleWinin toimitusjohtaja Tom Grönstrand vastaanottamassa palkintoa, jonka ojensivat Suomen Tsekin suurlähettiläs Helena Tuuri ja Laatukeskuksen toimistusjohtaja Tani Järvinen\nSuomalaiset ovat aiemminkin pärjänneet kilpailun eri sarjoissa ja edellisten vuosien voittajista löytyy useita tuttuja nimiä kuten Konecranes Oy, Rovio Entertainment Ltd ja Smartum Oy.\n”Kansainvälinen tunnustus on koko tiimillemme erittäin hieno saavutus. NOOAn kansainvälistyminen on aloitettu viime syksynä USA:sta ja ensimmäiset asiakasprojektit ovat nyt hyvässä vauhdissa. Nyt saatu voitto vahvistaa käsitystämme siitä, että NOOAssa on saatu aikaan ainutlaatuinen ja laadukas palvelu, joka ratkaisee kaikkialla maailmassa tunnettuja ongelmia muutosjohtamisessa. Näkymät tulevaisuuden kasvulle ovat erittäin hyvät. Haluamme kiittää tuesta kaikkia yhteistyökumppaneitamme, erityisesti Tekesiä ja LandInChicago –ohjelmaa ”, kommentoi tuoreeltaan TripleWin Oy:n toimitusjohtaja Tom Grönstrand.\nTripleWin tiimiläisiä paikalla juhlistamassa voittoa. Vasemmalta: Leena Huotari, Tom Grönstrand, Pekka Juujärvi ja Jenny Larikka\nUutiset Kasvuyritys, Laatu, Laatukeskus, NOOA, Quality Innovation Award, TripleWin, Vuoden laatuinnovaatio permalink\n← Yhteistyön kehittäminen organisaatioissa\nOlen samaa mieltä – onko se yhteistyötä? →


Kansakoulun remonttipäiväkirja: Kiitollisena.\nMuistot kantaa ja haaveet auttaa vaikka läpi harmaan kiven. Juuri nyt tunnen suurta kiitollisuutta. Olen saanut olla monessa mukana, ihanissa projekteissa ja jutuissa. Tavannut upeita ihmisiä, jotka jakavat saman intohimon. Muistoksi on jäänyt upeita hetkiä, on noustu hetkeksi arjen yläpuolelle. Katseltu maailmaa vain ja ainostaan vaaleanpunaisten lasien läpi.\nYksi tälläinen upea hetki on kahden vuoden takaa. Jokin sydämessä liikahti palatessani näihin kuviin ja tunnelma vyöryi yli. Nämä muistot säilyy sydämessä ja kauneimmat kuvat tulen teettämään meille valmistuvan kotimme seinille. Kiitos Ilona ja Hanne -olen saanut olla niin monessa mukana.\nJa yksi tärkeimmistä, oma perheeni ja läheiseni. Ilman teitä ei mikään olisi mahdollista. Ilossa ja surussa, kaikissa hetkissä -aina valmiina auttamaan. Tahtomattanne ollette "joutuneet" vanhan koulun pelastukseen, mutta aina yhtä pyyttettömästi tulette avuksi. Kiitos siitä teille ihan jokaiselle, olette rakkaita. ♥\nNämä ihanat elokuun hetket on tallennettu vanhan rakkaan kotimme puutarhasta. Lisää voit lukea uusimmasta Kodin Kuvalehdestä.\n(kaikki kuvat: Hanne Manelius)\nAurinkoa teidän elokuuhun!\nLähettänyt Riikka klo 13.39\nTunnisteet: fiilistely, juhlitaan, lehdessä, puutarhassa, vanha kotimme\nOih, niin kaunista!\n16. elokuuta 2015 klo 17.14\nKiitos ihanat sinne - on ollut aina yhtä ihanaa vierailla siellä!\n17. elokuuta 2015 klo 12.35\nUpeita kuvia, täytyy käydä vilkasemas lehtikin :)\n24. elokuuta 2015 klo 12.49


Humac Store houkuttelee naisia esimerkiksi laukuilla, kertoo myymäläpäällikkö Frans Saxén. (KUVA: Kimmo Mäntylä / Lehtikuva)\nHelsingin Erottajalla sijaitsevan Humac Storen myymäläpäällikkö Frans Saxén ei ole huomannut isoja eroja miesten ja naisten ostoskäyttäytymisessä.\n– Arviolta 30–40 prosenttia asiakkaistamme on naisia. He ostavat pääasiassa samoja tuotteita kun miehetkin. Jotkut kiinnittävät ehkä enemmän huomiota tuotteiden designiin ja ulkomuotoon.\nSaxénin mukaan naiset ovat silti vähemmän tekniikkaorientoituneita kun miehet.\n– Naisia eivät välttämättä kiinnosta kaikki tekniset detaljit tai se, onko prosessoriteho 2,2 vai 2,0 gigahertsiä.\nHumac Storen tuotevalikoimassa naisia on ajateltu muun muassa laukkutarjonnassa. Saxén kuitenkin myöntää, että hyvään muotoiluun panostava tuotevalikoima vetoaa moniin designista kiinnostuneisiin naisiin.\n– Valitettavasti monilla on tietokonekaupoista huonoja kokemuksia ja huono yleiskuva. Pyrimme erottumaan siitä eduksemme esimerkiksi yksilöllisellä palvelulla.\nKämp Galleriassa sijaitsevan Bang & Olufsenin asiakaskunnasta naisia on arviolta 30 prosenttia. Myymäläpäällikkö Mika Halonen uskoo, että naiset viihtyvät liikkeessä yhtä hyvin kuin miehetkin.\n– Pyrimme selvittämään, mitä he ovat hankkimassa ja mihin tarkoitukseen, olivat he sitten liikkeellä yksin tai puolison kanssa.\nNaiset viihtyvät meillä yhtä hyvin kuin miehet, vakuuttaa Bang & Olufsenin Mika Halonen. (KUVA: Roope Salonen / Lehtikuva)\nLiikkeen tarjonta tukee Halosen mukaan kodin sisustusta ja siksi tuotteet kiinnostavat naisia. Palvelutilanteessa Halonen pitää liikkeensä valttina myös henkilökohtaista asiakaspalvelua.\n– Uskoisin, että yleensä ottaen meillä on hieman enemmän aikaa keskittyä asiakkaan toiveisiin ja huolenaiheisiin kuin isoissa tekniikkatavarataloissa.\nHalonen kieltäytyy erottelemasta naisia ja miehiä asiakkaina, sillä molemmista sukupuolista löytyy sekä tekniikasta että muotoilusta kiinnostuneita kuluttajia. Sitä paitsi naisilla on vaikutusvaltaa myös osaan miesten ostoksista\n– Loppupelissä asiakkaat kuitenkin haluavat teknisesti toimivia ratkaisuja, jotka ovat myös ilo silmälle.


Metsä pelasti uupuneen Mirja Nylanderin | Eeva | Eeva\nMetsä pelasti uupuneen Mirja Nylanderin: "Puut alkoivat puhua minulle"\nTiukka työputki ja vaikeudet ihmissuhteissa olivat tuhota Mirja Nylanderin, kunnes hän koki oivalluksen metsässä. Nyt Mirja uskoo puiden hoitavaan voimaan.\nEräänä talviyönä hän ei enää jaksanut vaan jäi lumihankeen makaamaan. Hän päätti, ettei enää nousisi siitä.\nMirja Nylanderin elämä oli mennyt solmuun monella tavalla ja voimat olivat loppu. Onneksi sisar pelasti Mirjan tuona yönä, muuten hän ei ehkä olisi tässä kertomassa tarinaansa.\nMirja Nylander, 59, on maatalous- ja metsätieteiden maisteri, joka oli pitänyt itseään aina tiukan linjan tiede- ja talousihmisenä.\n”Ajattelin puunhalaajista, että voi herranjestas, anna minun kaikki kestää.”\nMutta ei ajattele enää. Mirja on kehitellyt metsäkellinnäksi kutsumansa menetelmän, jonka avulla ihminen voi tietoisesti olla läsnä metsässä ja saada puista elinvoimaa. Tie tähän pisteeseen on kuitenkin ollut pitkä ja kivinen.\nLuonto on ollut Mirjalle lapsesta saakka tärkeä, mutta sen todellinen merkitys avautui vasta aikuisiällä.\nAmmatti löytyi metsästä\nMirja syntyi maalaistaloon Säämingissä. Luonto ja eläimet olivat lapsuudessa osa jokapäiväistä elämää. Hän eli samassa pihapiirissä hevosten ja lehmien kanssa, ja metsään pääsi aina. Erityisen hienoa oli viedä savottaa tekevälle isälle eväät. Istuttiin nuotion äärellä ja syötiin puiden katveessa.\nVanhemmat olivat luontoa rakastavia ihmisiä. Luonto oli elannon lähde, mutta samalla sitä kunnioitettiin ja arvostettiin. Luonto oli itseisarvo, ei pelkästään väline.\nLapsuudenperhe oli tavallinen kristinuskoinen perhe, mutta jotain vanhan kansan uskomuksia vaalittiin.\n”Tuvan alla oli paikka, jonne isä antoi kotitontulle ruokaa. Riihessä asui riihitonttu ja tallissa tallitonttu. Siinä ei ollut mitään ihmeellistä.”\nSuvussa oli metsäalan ammattilaisia, joita Mirja nuorena tyttönä ihaili. Hänelle oli itsestäänselvyys, että myös oma ammatti liittyisi tavalla tai toisella metsään. Mirja opiskeli metsuriksi ja päätyi metsäopiston kautta Helsingin yliopistoon, josta valmistui 1980-luvulla.\n“Kaikki mihin uskoin, hävisi”\nNaimiisinmenon jälkeen Mirja sai kaksi lasta ja perhe muutti Mirjan lapsuuden kotitaloon Savonlinnaan. Hän sai töitä maaseutumatkailun kehittämisessä. Se oli unelmatyö, johon Mirja uppoutui täysillä.\n”Kuvittelin, että minun harteillani oli koko maaseudun pelastaminen ja pitäminen elävänä. Tein hirveästi töitä.”\nVuosien vieriessä perhe-elämässä alkoivat vaikeudet, ja lopulta avioliitto päätyi eroon. Kotitalosta oli luovuttava.\nEteen tuli talousvaikeuksia ja sairastumisia lähipiirissä.\nMirja kantoi huolta sekä vanhemmistaan että lapsistaan. Asia toisensa jälkeen tuntui kaatuvan päälle.\n”Kaikki, mihin uskoin ja luotin, hävisi pikkuhiljaa. Elämältäni mureni pohja.”\nTässä vaiheessa Mirjalla oli takanaan vuosien tiukka työputki jatkuvine matkusteluineen ja vastuineen. Valtakunnallinen työ maaseutumatkailun puolesta oli sokaissut, itseään piti kovin tärkeänä. Pitkään aikaan hän ei osannut tunnistaa omaa väsymystään.\n”Olen luonteeltani iloisuuteen taipuvainen ja tulevaisuuteen luottava ihminen. En huomannut, kuinka paha tilanteeni oli.”\n“Olen ymmärtänyt, että onnellisuus on minusta kiinni”, Mirja pohtii.\nKun Mirja perusti oman yrityksen, Metsämatkat, hän ei ymmärtänyt, kuinka huonossa kunnossa hän oli sekä henkisesti että fyysisesti.\nJos ihminen ei itse osaa hidastaa, kohtalolla on taipumus tarttua ohjaksiin. Mirjalle pysähdys tuli sulkapalloa pelatessa. Jalasta revähtivät pohjelihakset. Hän ei pystynyt liikkumaan, ja työt oli jätettävä vuodeksi. Se oli kova paikka yksityisyrittäjälle. Elämänhallinnan tunne alkoi horjua. Mirja sairastui masennukseen.\n”Kävin siinä vaiheessa terapiassa. Onneksi terapeuttini oli loistava. Ilman niitä istuntoja en olisi päässyt käsittelemään kaikkia avioliittooni ja lapsiini liittyviä asioita. Paljosta saan kiittää myös sisariani.”\nRatkaiseva käänne tapahtui alussa kerrotun kohtalokkaan talviyön jälkeen. Lapin-matka vei elämän uuteen suuntaan.\n”Siskoni näki, että minä tarvitsin reissua. Jälkikäteen ajattelen, että oli tarkoitettu, että menisin juuri sinne.”\nSisarukset patikoivat Ylläksen maisemissa. Oli kevät, ja luonto oli heräämässä uuteen kasvuun. Yhdessä oli päätetty, että retkellä puhutaan vain mukavista asioista.\nPäivän patikoinnin jälkeen sisarukset olivat paluumatkalla. Silloin Mirjalle tapahtui jotain, mitä hän ei ollut aiemmin kokenut.\n”Yhtäkkiä kuulin äänen sisältäni, joka käski minua luokseen.”\nMirja sanoi siskolleen, että nyt on mentävä pois polulta tiettyyn suuntaan. Hän ei osannut selittää miksi, mutta käsky oli voimakas.\n“Sisareni kysyi, mitä minulle tapahtuu”\nNaiset kävelivät läpi mäntymetsän suuren, vanhan puun luo. Siihen oli pysähdyttävä.\n”Olin vielä niin metsätalousihminen, että laskeskelin, montako kuutioita siitä syntyisi ja mitä se tarkoittaisi rahassa. Menin lähemmäs ja tajusin, että puu puhui minulle niin, että ymmärsin. Se käski minun seistä edessään ja ottaa vastaan energia, jonka se antoi minulle.”\nSisko seurasi ihmeissään vierestä.\n”Realistinen sisareni katsoi minua ja kysyi, mitä minulle tapahtuu. Muutuin silmissä, aloin loistaa. Sanoin hänelle, että tämä puu valuttaa minulle energiaa ja minun pitää vain seistä tässä.”\nJa Mirja seisoi ja hän muuttui. Kokemus oli mystinen ja hämmentävä.\n”Se muutti tiedekäsitykseni ja käsitykseni puista ja metsistä. Kaikki meni sekaisin.”\nMirjaa alkoi kiinnostaa, miten kokemus oli mahdollinen. Kotiin palattuaan hän alkoi tutkia sitä monesta suunnasta.\n”Perehdyin energiapsykologiaan, energialääketieteeseen ja elinvoiman keskusjärjestelmiin, joista jotkut puhuvat chakroina. Otin entistä enemmän selvää NLP:stä, ja sitten mukaan tulivat kvanttifysiikka ja sen uudet tutkimustulokset.”\nPuut laskevat stressiä ja verenpainetta\nMirja näki entisen maailmankuvansa ja ihmiskäsityksensä uudessa valossa.\n”Minulle aukeni, että minulla oli ollut ihan hullu käsitys, millainen on ihminen. Me olemme muutakin kuin nahka, luut, verenkierto ja sydämensykkeet. Me olemme myös energeettisiä. Kaikki on energiaa.”\nMirja tutustui tutkimuksiin, joissa ilmeni, että metsä alentaa sydämen lyöntitiheyttä. Hän kysyi, miten se oli mahdollista.\n”Siinä vaiheessa törmäsin biosähkömagnetismiin, ja se avasi asiaa entistä enemmän. Esimerkiksi puiden vihreä väri on aallonpituudeltaan sellainen, että se puhuttelee juuri sydämen aluetta. Se laskee verenpainetta ja sydämen lyöntitiheyttä. Toki myös mäntyjen erittämät haihtuvat öljyt vähentävät sympaattisen hermoston aktiivisuutta ja sitä kautta stressihormonien määrä ja verenpaine laskevat.”\nKun Mirja katsoo taaksepäin, hän näkee, että lapsuuden suhde metsään oli kadonnut.\n”En kokenut luontoon syvää yhteyttä. Yhteys oli hirvittävällä solmulla tai se oli katki. Olin hukannut itseni ja luonnon.”\nPuuhengitys on kuin meditaatiota\nMirja Nylander alkoi kehitellä metsäkellinnäksi nimeämäänsä menetelmää. Siihen kuuluu muun muassa puuhengitys, jossa ihminen hengittää tietoisesti ja keskittyen takaraivo ja selän yläosa vasten puunrunkoa.\nMenetelmää voi verrata meditaatioon. Mirja ohjaa osallistujan ajattelemaan energiavirtoja, niiden kulkua maasta ihmisen ja puun lävitse ylöspäin ja takaisin maahan.\nMirja on ollut yllättynyt, kuinka avoimesti ihmiset kertovat siitä, miten puuhengitys on vaikuttanut. Joku sanoo kokeneensa puhdistautumista, toiselle hetki on nostanut pintaan tunteita, jotka ovat olleet piilossa.\n”Kun ihminen hengittää sisään ja ulos, siinä käsitellään kaikki elinvoimakeskukset. Jokaisella niistä on oma tehtävänsä. Kaikki kehoon jääneet muistot hengitetään ulos.”\nNykyisin Kuusamossa asuva Mirja Nylander on vetänyt metsäkellintäkursseja jo kahdeksan vuotta.\nSana ’metsäkellintä’ voi herättää naureskelua ja epäluuloista suhtautumista. Mirjalla on kuitenkin perustelu sille, miksi hän käyttää hassunkuuloista sanaa.\n“Aivot ovat luovimmillaan silloin, kun ihminen on onnellinen ja iloinen. Siksi menetelmienkin on oltava sellaisia, että niistä tulee iloinen olo. Metsäkellintä-sana nostaa hymyn huulille. Jos rohkenee lähteä sellaiseen mukaan, silloin on rohkeutta lähteä luovuuden tielle. Tiukkapipoisena ja suu vinossa ei kukaan saa säkenöiviä, luovia ajatuksia.”\n“En välitä arvostelijoista”\nMirja myöntää, että termi mahdollistaa myös vähättelevän suhtautumisen, mutta nyt hän osaa käsitellä niitä. Aiemmin hänen pahin pelkonsa liittyi siihen, että joutuu olemaan muiden kanssa eri mieltä.\n”Olen pelännyt seistä oman mielipiteeni takana ja puolustaa sitä.”\nEdelleen Mirja joutuu joskus ponnistelemaan, että lempeästi mutta päättäväisesti pystyy sanomaan arvostelijalle, että tuo on sinun mielipiteesi ja minulla on oma näkemykseni.\n”Olen huomannut, että me kukin saamme oman elämänläksymme. Se tarjoillaan aina jossain muodossa, ja välillä tarkistetaan, muistammeko oppimamme. Tämä on minun läksyni.”\nMirja on nyt vetänyt metsäkellintäkursseja kahdeksan vuotta esimerkiksi osana työpaikkojen hyvinvointipäiviä. Hän on tehnyt tutkimus- ja selvitystyötä, ja kuunnellut ihmisten kokemuksia.\nElämä on muuttunut monella tavalla. Mirja Nylander työskentelee jälleen omassa yrityksessään. Hän tutkii ja kirjoittaa metsien terveysvaikutuksista, tarjoaa hyvinvointiohjelmia sekä kouluttaa metsäkellinnän ja puuhengityksen ohjaajia.\nNyt hän osaa hidastaa eikä ota liian suurta työtaakkaa harteilleen.\nVielä yksi yllätys Kuusamon porotilalla\nElämä toi eteen myös uuden rakkauden. Mirja löysi poromiehen, ja kaupungissa asuminen on vaihtunut vuodenkierron mukaiseen elämään porotilalla Kuusamossa.\nMyös parisuhteeseen Mirja suhtautuu kaiken kokemansa jälkeen eri tavoin kuin ennen. Toinen ihminen saa olla hänen rinnallaan oma itsensä. Mirja sanoo, että on oppinut olemaan armollinen sekä itselle että muille.\n”Olen ymmärtänyt, että onnellisuus on minusta kiinni. Se on minun tehtäväni, ei toisen ihmisen. Osaan nyt ottaa enemmän vastuuta elämästäni ja siitä, mikä tekee minulle hyvää.”\nMenneisyyttäkin voi muuttaa, kun muuttaa omaa asennettaan siihen. Kaikesta voi olla kiitollinen.\n”Olen ymmärtänyt myös masennuksen merkityksen. Jos minua ei olisi pistetty polvilleni, en olisi koskaan herkistynyt luonnolle. En olisi pystynyt antamaan periksi, että tällainen voi olla mahdollista”, Mirja Nylander sanoo.\n”Olen saanut takaisin tunteen, että olen yhtä luonnon kanssa. Se mikä on minua, on luontoa, ja mikä on luontoa, se on minua.”\nKatso video! Näin puuhengitys toimii


Demokraatti.fiOrpo myönsi: ”Ei synny tasapainoista budjettia” – syynä 250 000 hengen työttömyyden kova ydin | Demokraatti.fi\n7.8.2018 11:33 ・ Päivitetty: 7.8.2018 12:13\nOrpo myönsi: ”Ei synny tasapainoista budjettia” – syynä 250 000 hengen työttömyyden kova ydin\nValtiovarainministeri Petteri Orpo (kok.) haluaa lisätoimia työttömyyden alentamiseksi.\nOrpo kertoo pyytäneensä valtiovarainministeriön, työ- ja elinkeinoministeriön sekä opetus- ja kulttuuriministeriön kansliapäälliköitä käymään läpi hallituksen toteuttamat toimet työllisyyden parantamiseksi ja valmistelemaan nopeavaikutteisia lisätoimia.\nHän muistuttaa, että Suomessa on hyvästä talouskehityksestä huolimatta edelleen jäljellä 250 000 hengen suuruinen niin sanottu työttömyyden kova ydin, jonka työllistyminen on vaikeaa.\nSamaan aikaan Suomen yritykset kärsivät pahasta työvoimapulasta.\n– Siksi meidän täytyy noudattaa erittäin tiukkaa budjettilinjaa ja siksi meidän täytyy tehdä töitä, jolla me lisäämme kasvun edellytyksiä. Kolmanneksi meidän täytyy tehdä töitä, että mahdollisimman moni näistä 250 000 vaikeasti työllistyvästä pääsee töihin.\n”Ainakaan ei pidä työn perässä liikkua niin paljon.”\n– Nyt meillä on talouskasvun myötä avoimia työpaikkoja syntynyt kaikkialle Suomeen, joten työllistymisen sitä kautta tulisi olla helpompaa. Ainakaan ei pidä työn perässä liikkua niin paljon.\nHän muistuttaa myös, että nyt avoinna olevien työpaikkojen joukossa on kaiken tasoisia tehtäviä eikä suinkaan kaikkiin tarvitse korkeaa koulutusta.\n– Varmasti on niin, että työttömien joukossa on edelleen paljon niitä, jotka eivät kerta kaikkiaan ole työkykyisiä. Silloin heidän oikea paikkansa ei ole olla työttömänä, vaan heidän pitäisi olla joissain muissa toimenpiteissä. Mutta ennen eläkkeelle pääsyä meidän pitäisi pyrkiä auttamaan heitä takaisin työelämään.\nJuttua päivitetty klo 15.13.


Arvostelussa Honor MagicWatch 2 (46 mm) -älykello: Helppokäyttöinen sporttiälykello hyvällä akunkestolla | Mobiili.fi\nPetri Tapala | Julkaistu 24.2.2020, klo 12:23\nHonor MagicWatch 2.\nHuawein sisarbrändi Honor julkisti tuoreen älykellonsa, Honor MagicWatch 2:n, marraskuussa ja Suomessa kello tuli myyntiin tammikuun lopulla. Kuten edeltäjänsä, myös Honorin toinen älykello on läheistä sukua Huawein Watch GT 2:lle. Kaksikko tarjoaa samat ominaisuudet ja kokovaihtoehdot, mutta ulkoisessa olemuksessa värien ja brändäyksen suhteen on eroa.\nMagicWatch 2 on saatavilla kahtena kokoversiona, 46 ja 42 millimetriä, jotka eroavat merkittävästi tyyliltään. Suurempi 46 millimetrin malli on teknisemmän ja sporttisemman näköinen, 42-millimetrinen puolestaan elegantimpi ja sirompi.\nIsomman version värivaihtoehdot ovat Flax Brown ja Charcoal Black, pienemmän puolestaan Sakura Gold ja Agate Black.\nMagicWatch 2:n kookkaaman 46 millimetrin version suositushinta on 199 euroa, 42 millimetrin siromman kellon 179 euroa.\nVertailun vuoksi Huawein Watch GT 2:n suositushinta on joko 229 euroa (42 mm) tai 249 euroa (46 mm). Honorin kllo tarjoaa siis samat ominaisuudet ja toiminnot suositushinnaltaan selvästi edullisemmassa paketissa, joskin kummankin osalta hinnat eri jälleenmyyjillä voivat vaihdella ajan myötä.\nHonor MagicWatch 2:n värivaihtoehdot. Keskellä 46 millimetrin kaksikko, laidoilla 42 millimetrin versiot.\nHonor MagicWatch 2:n tekniset tiedot\n46 millimetrin kellotaulu: 1,39 tuuman pyöreä OLED-värikosketusnäyttö 454×454 pikselillä\n42 millimetrin kellotaulu: 1,2 tuuman pyöreä OLED-värikosketusnäyttö 390×390 pikselillä\nBluetooth 5.1 LE -yhteys\nBluetooth-puhelut (vain 46 millimetrin versio)\n455 milliampeeritunnin akku\nAkunkesto 14 päivää tyypillisessä käytössä (älykäs sykemittaus päällä, viikkotasolla 90 minuuttia harjoittelua viikossa, 30 minuuttia Bluetooth-puheluita ja 30 minuuttia musiikintoistoa), 30 tuntia harjoittelussa jatkuvalla sykemittauksella ja GPS-paikannuksella (46 millimetrin versio), 7 päivää tyypillisessä käytössä (42 millimetrin versio)\nMitat (46 millimetrin versio) 45,9 x 45,9 x 10,7 millimetriä, paino 41 grammaa ilman ranneketta\nMitat (42 millimetrin versio) 41,8 x 41,8 x 9,4 millimetriä, paino 29 grammaa ilman ranneketta\nHelppokäyttöinen ja laadukas älykello\nHonor MagicWatch 2:n ruskea rannehihna on aitoa nahkaa.\nUlkoisesti, kuten muutenkin, MagicWatch 2 muistuttaa Huawein Watch GT 2:ta. Se tuntuu erittäin laadukkaalta keraamisine kehyksineen ja ruostumattomasta teräksestä valmistettuine runkoineen. Kellon mukana toimitetaan sekä silikoninen että nahkainen rannehihna, ja standardikoon sekä -liitännän ansiosta tyylin vaihtaminen on helppoa myös kolmannen osapuolen ranneketarjonnalla. MagicWatch 2, myös 46 millimetrin versio, on varsin kevyt ja kompakti sopien näin myös ohuempaan ranteeseen.\nMagicWatch 2:ssa on kellotaulun oikealla puolella kaksi painiketta, joista ylempi avaa valikon alemman käynnistäessä treenitilan. Muutoin kelloa ohjaillaan 1,39-tuumaisella OLED-kosketusnäytöllä, jonka tarkkuus ja kirkkaus riittävät myös kirkkaassa auringonvalossa. Näytössä on kokoon suhteutettuna korkea 454 x 454 pikselin tarkkuus, joka saa valikot ja muun sisällön näyttämään erittäin teräviltä.\nHonor MagicWatch 2:ssa on Huawein tuottama käyttöalusta, joka sisältää yhden, simppelin päävalikon. Valikon lisäksi käytettävissä ovat kellotaulunäkymässä oikealle tai vasemmalle suuntautuvilla pyyhkäisyeleillä omat näkymänsä sykkeelle, stressille, säälle, musiikille ja yleiselle aktiivisuusnäkymälle.\nVasemmalla pikavalikko, keskellä päävalikko ja oikealla aktiivisuusnäkymä.\nAlaspäin pyyhkäisemällä saa auki Android-tyylisen pikavalikon ylös suuntautuvan eleen avatessa ilmoitusnäkymän. MagicWatch 2 toimii älypuhelimen kanssa erinomaisesti yhteen ja ilmoittaa viiveettä vaikkapa uusista sosiaalisen median ilmoituksista, sähköposteista tai kalenteritapahtumista. Ikävä kyllä viesteihin ei kuitenkaan voi ensinkään vastata älykellolla.\nKokonaisuutena Honor MagicWatch 2:n käyttäminen on todella helppoa, eikä käyttöjärjestelmän logiikan oppimisessa kauaa kestä. Näyttö on tarpeeksi kookas pitääkseen käyttötuntuman mukavana. Kellon fonttikokoa ei kuitenkaan voi suurentaa, joten paikoitellen kovin pienikokoinen teksti voi aiheuttaa joillekin vaikeuksia. Sama ongelma on kuitenkin mahdollinen useimmilla muillakin älykelloilla.\nHelppous ja yksinkertaisuus ovat toisinaan myös heikkouksia, ja käyttäjästä riippuen MagicWatch 2 saattaa olla jopa liiankin rajoittunut. Kelloon ei ole jälkikäteen mahdollista ladata uusia sovelluksia, eikä se sisällä esimerkiksi sosiaalisen median palveluita tai suomalaistoimijoiden omia ohjelmia.\nHonor MagicWatch 2:ssa on esiasennettuna muun muassa hengitysharjoituksia, kompassi, ilmanpainemittari, herätyskello, sekuntikello sekä taskulamppu. Läsnä on myös näppärä Etsi puhelimeni -toiminto, joka saa Bluetooth-kantaman päässä olevan älypuhelimen äännehtimään. Myös harjoitustila ja treeniloki ovat luonnollisesti esiasennettuina MagicWatch 2:ssa.\nLoistava akunkesto ja tasokas kaiutin\nMagicWatch 2:ssa on myös kaiutin puheluita ja musiikkitoistoa varten.\nHuawei esitteli loppuvuodesta 2019 uuden Kirin A1 -piirin, joka on yhtiön ensimmäinen varsinaisesti puettaviin laitteisiin suunnattu järjestelmäpiiri. Se on nyt teknisenä perustana myös MagicWatch 2:ssa ja sisältää erillisen Bluetooth-prosessointiyksikön, tehokkaan ääniprosessorin ja erillisen virrankulutusta säätelevän suorittimen. Paketti on suunniteltu eritoten pitkä käyttöaika mielessä.\nAkunkesto onkin MagicWatch 2:lla luvatulla tasolla. Käyttötottumukset vaikuttavat käyttöaikaan toki runsaasti, mutta lupaus jopa 14 vuorokauden akunkestosta (46 mm) on realistinen. Noin tunnin lenkki GPS:llä verottaa akkua noin 20 prosenttia, mutta vastaavilla ominaisuuksilla varustettujen älykellojen joukossa MagicWatch 2:n akunkesto on ehdottomasti huippuluokkaa.\nKannattaa huomioida, että pienemmällä 42 millimetrin MagicWatch 2:lla luvattu akunkesto on noin puolet, seitsemän vuorokautta, 46 millimetrin versiosta.\nHonor MagicWatch 2:n akku latautuu nopeasti mukana toimitettavalla, laadukkaan tuntuisella alustalla, jolle kello napsahtaa jämäkästi magneetein.\nKoska Kirin A1:llä painopiste on vähävirtaisuudessa eikä suorituskyvyssä, ei MagicWatch 2 ole markkinoiden tehokkain älykello. Merkittävää tökkimistä esimerkiksi valikkoa selailtaessa ei kuitenkaan esiintynyt.\nRannehihnoja on helppo vaihtaa. Myyntipakkaus sisältää ruskean nahkahihnan lisäksi myös mustan silikonisen rannekkeen.\nHonor MagicWatch 2:n 46 millimetrin versio sisältää myös kaiuttimen puheluiden puhumista ja musiikkitoistoa varten. Äänenlaatu puheluissa on korkealuokkainen. Puhekaverin ääni kuuluu selkeästi, ja myös kellon oma mikrofoni on sen verran tasokas, ettei vastapuoli välttämättä edes huomaa eroa älypuhelimen ja älykellon välillä.\nMukana on Yhteystietoni-sovellus, jonka kautta puhelun voi aloittaa älykellolla. Kellossa ei ole mobiiliverkkoyhteyttä, joten sen on oltava jatkuvasti yhteydessä älypuhelimeen Bluetooth-yhteydellä puhelujen aikana.\nKaiutinta voi hyödyntää myös musiikin kuuntelussa. MagicWatch 2:ssa on 16 gigatavua sisäistä tallennusmuistia, ja koska lisäsovelluksia ei voi ladata, jää tilaa omalle musiikille runsaasti. Muistiin mahtuu noin 500 kappaletta MP3-muodossa, ja äänenlaatu on älykelloksi erittäin hyvä. Musiikkia voi toistaa myös ilman älypuhelinta, joko suoraan älykellon kaiuttimesta tai erillisillä Bluetooth-kuulokkeilla. Ominaisuuden hyödyllisyyttä toki rajoittaa se, että musiikin kuuntelu on nykyisin siirtynyt suoratoistopalveluihin eikä monilla enää musiikkitiedostokokoelmia ole.\nLaadukas kaiutin alle 200 euron älykellossa on kuitenkin erinomainen lisä laitteeseen. Harva kilpailija pystyy samaan, etenkin kun äänenlaatu on näin korkealla tasolla.\nKannattaa huomioida, että kaiutin on läsnä vain 46 millimetrin älykellossa, joten yksinomaan sillä voi soittaa puheluita ja toistaa musiikkia kaiuttimella. Myös 42 millimetrin versiolla voi kuitenkin kuunnella musiikkia Bluetooth-kuulokkeiden avulla.\nKelloa käytetään kosketusnäytöllä ja kahdella oikean reunan painikkeella.\nHonor MagicWatch 2 on mainio seuralainen vaikkapa lenkillä tai kuntosalilla. Kello tukee 15 eri lajin seurantaa: ulkojuoksu, ulkokävely, sisäjuoksu, sisäkävely, pyöräily, kuntopyöräily, avovesiuinti, allasuinti, patikointi, kiipeily, polkujuoksu, triatlon, elliptinen sekä soutulaite. Lisäksi mukana on Muut-tila vapaamuotoiselle urheilulle ja 13 juoksukurssia harjoittelun tueksi.\nHarjoitusten seuranta sujuu hienosti, eikä testijakson aikana esiintynyt minkäänlaisia ongelmia. Sykemittaus on sujuvaa ja tarjoaa yleisesti tarkempina pidettyjen sykevöiden kanssa yhteneväisiä tuloksia.\nMagicWatch 2:n sisältämässä sykeanalytiikassa on hyödynnetty suomalaisen Firstbeat Technologiesin teknologiaa. Sen ansiosta käyttäjät voivat muun muassa seurata hapenottokykyään ja ajoittaa treenin ja palautumisen sopivasti kellon automaattisesti luotujen opastusten avulla.\nTreenistä saa tarkempaa tietoa Health-sovelluksen avulla.\nTreenin jälkeen kellolla voi luoda yksinkertaisen katsauksen suoritukseensa, ja tarkempia lisätietoja on saatavilla Huawei Terveys-sovelluksessa. Vaikkapa juoksulenkillä kello mittaa sykkeen, hapenottokyvyn, keskimääräisen nopeuden ja korkeudenvaihtelut. Kellossa on myös GPS-paikannus, joka harjoituksen alussa vaatii hetkittäistä älypuhelinyhteyttä, mutta toimii sitten itsenäisesti. Lenkille voi siis kipaista ilman älypuhelinta.\nSuomalaisesta näkökulmasta on harmillista, ettei MagicWatch 2 sisällä erillistä tilaa hiihdolle. Laturetkellä treenitilaksi on siis valittava Muut tai vaihtoehtoisesti ulkojuoksu, mikäli haluaa seurata etenemistään GPS:n avulla. Kumpikaan ei kuitenkaan korvaa puuttuvaa hiihtotilaa.\nHonor MagicWatch 2 mittaa myös stressitasoa ja unta. Stressimittaus toteutetaan älypuhelimen avulla, ja mikäli kokee stressaantuneensa, voi yksinkertaisista hengitysharjoituksista olla apua. Kello mittaa lisäksi unenlaatua, mutta kovinkaan suurta painoarvoa mittaukselle ei kannata antaa – toisinaan pelkkä paikallaan löhöily tulkitaan analyysissa uneksi.\nSykemittauksessa ja muussa urheiluseurannassa Honorin MagicWatch 2 on kuitenkin älykello paikallaan.\nOnko Honor MagicWatch 2 hyvä ostos?\nHonor-brändi on läsnä MagicWatch 2:ssa.\nHonor MagicWatch 2 sisältää samat toiminnot, ominaisuudet ja laatutuntuman kuin Huawein jo aiemmin julkaistu Watch GT 2 mutta mahdollisesti hieman halvemmalla. Laadukkuus, helppokäyttöisyys ja erinomainen akunkesto ovat tuttuja vahvuuksia.\nÄlykelloja on laajemmin vaikea vertailla rinnakkain, sillä niiden ominaisuudet ja sitä kautta käyttötarkoitukset ovat keskenään kovin erilaisia. Henkilölle, jolle älykellon käyttö nimenomaan tietynlaisena älypuhelimen korvaajana on tärkeää, ei Huawein tai Honorin tarjonta liene kaikkein sopivinta, mutta treenikaveria aktiiviseen elämäntapaan etsivälle MagicWatch 2 on huippuvalinta.\nOstopäätöstä tehtäessä kannattaa kuitenkin myös tarkistaa tarjoukset siltä varalta, että ominaisuuksiltaan identtinen Huawei Watch GT 2 olisi saatavilla edullisemmin.\nHonor MagicWatch 2 on sporttinen, mutta samalla tarpeeksi tyylikäs fiinimpäänkin illanviettoon. Kello sisältää useimmat urheilulliselta älykellolta useimmiten odotettavat ominaisuudet, ja yksinkertaista älykelloa etsivälle MagicWatch 2:ta onkin helppo suositella.\nHonor Huawei MagicWatch 2\nArvostelussa 129 euron täyslangattomat Honor Magic Earbuds -nappikuulokkeet – edullinen hinta tuntuu joissakin kohdin19.5.2020\nTässä on tuleva Huawei Mate 10 Pro -huippupuhelin – luotettava vuotaja julkaisi lehdistökuvan1.10.2017\nArvostelussa 299 euron Huawei P40 lite -älypuhelin: Tekniikka tarjoaa vastinetta rahalle – yksi asia mietityttää26.3.2020\nNäin toimii Huawei-puhelin ilman Google-palveluja – sovelluskaupan valikoima kapea ja monet muutkaan suositut sov...31.1.2020\nSony julkisti uuden huippupuhelimensa Xperia 1 II:n – 5G-tuki, neljä ZEISS-takakameraa ja kuulokeliitännän paluu kohokohtia\nRealme julkisti uuden X50 Pro 5G -huippupuhelimensa\nLue seuraavaksi: Sony julkisti uuden huippupuhelimensa Xperia 1 II:n – 5G-tuki, neljä ZEISS-takakameraa ja kuulokeliitännän paluu kohokohtia


Leijonat - Ilves varmisti paikkansa Naisten Liigan finaaleissa - ”Kokemus kääntyi eduksemme”\nRiikka Noronen Pasi Mennander\nJo totuttuun tapaan joukkueiden välinen kohtaaminen eteni tasaisena. Ilves aloitti maalinteon Anne Tuomasen osumalla ajassa 8:19, mutta Kuortane kiri tasoihin kuutisen minuuttia myöhemmin Viivi Vainikan ylivoimaosumalla.\nJuuri ennen ensimmäisen erän päätöstä Riikka Noronen (1+1) vei Ilveksen vierasjohtoon 2-1.\nToisessa erässä Kuortanen iski jälleen ylivoimalla ja tällä kertaa viimeistelijänä Jenniina Nylund.\nAjassa 50:49 Linda Välimäki (1+1) viimeisteli 3-2-voittomaalin ottelussa 22 torjuntaa tehneen Tiia Pajarisen selän taakse. Ilveksen Vilma Vaattovaara torjui ottelussa 36 kertaa.\n- Kuortane oli tosi kova vastus meille koko sarjan ajan. Se pelasi todella hyvää jääkiekkoa ja teki jokaisesta pelistämme hankalan. Siitä kertoo sekin, että kaksi väliäräkohtaamisista voitimme vasta voittomaalikilpailussa, Riikka Noronen totesi.\n- Vaattovaara meidän maalilla pelasi erittäin hyvin läpi sarjan ja piti meitä useita kertoja pystyssä. Otteluparin voittomaalikilpailuissa kokemus ehkä kääntyi meidän eduksemme maalinteossa. Iso hatunnosto Kuortaneelle hienosta ja todella tiukasta sarjasta, Noronen kiitti vastustajaa.\nIlves on voittanut kautta aikojen kymmenen Suomen mestaruutta, joista viimeisin on vuodelta 2010. Mitaleilla tamperelaiset olivat viimeksi 2015 voittaen pronssia.\nFinaalit alkavat 30.3. Yksiosainen pronssiottelua pelataan 31.3.\nToisessa välieräparissa Kärpät - Blues ratkaisu finaalipaikasta venyi viimeiseen, sunnuntaina pelattavaan otteluun.


Mitä Välimeren yli Eurooppaan pyrkivät ihmiset pakenevat? HS keräsi kysymyksiä ja vastauksia aiheesta | Euroopan pakolaiskriisi | HS\nSiirtolaisliike Välimeren yli Eurooppaan kiihtyy. Afrikkalaisista pakolaisista valtaosa pakenee konflikteja tai vainoa. Useat heistä jäävät silti Afrikkaan. Ulkomaat\nPäivitetty: 3.8.2015 9:32\nEtiopialaiset ja eritrealaiset pakolaiset lauloivat sunnuntaimessun aikana lähellä Ranskan Calais'ta.\nMitä Välimeren yli Eurooppaan pyrkivät ihmiset pakenevat?Tänä vuonna Välimeren ylitse Afrikasta Eurooppaan on tullut jo ennätykselliset 137 000 ihmistä. Heistä 68 prosenttia on lähtöisin viidestä maasta: Syyriasta, Afganistanista, Eritreasta, Somaliasta ja Nigeriasta, selviää YK:n pakolaisjärjestö UNHCR:n tilastoista.Näistä viidestä kaikissa paitsi Eritreassa käydään aseellista konfliktia.\n"Kun Eurooppa keskustelee parhaasta tavasta ratkaista kriisi Välimerellä, yksi asia on selvä: useimmat meren yli tulevista ihmisistä ovat pakolaisia, jotka etsivät suojelua sodalta ja vainolta", sanoi UNHCR:n pääsihteeri António Guterres, kun luvut julkistettiin heinäkuun alussa.Alle puolet Välimeren venepakolaisista on lähtöisin Afrikan maista, mutta Afrikka on kauttakulkupaikka Lähi-idän ja Afganistanin konfliktien pakolaisille.Esimerkiksi syyrialaisia on sisällissotaa paossa naapurimaissa noin neljä miljoonaa. Heistä pieni osa pyrkii Afrikan kautta Eurooppaan. Yksi reitti on lentää esimerkiksi Sudanin Khartumiin tai Etiopian Addis Abebaan ja pyrkiä sieltä ensin Saharan autiomaan ja sitten Välimeren yli Eurooppaan.Afrikan valtioista Eurooppaan pyrkivien joukossa on paljon ihmisiä sellaisilta alueilta, joissa uhkana ovat islamistiset ääriliikkeet. Näitä ovat esimerkiksi suuri osa Somaliaa, Malin pohjoisosat ja Nigerian koillisosa. Miksi Eritreasta pakenee niin moni?Välimeren yli tulevista pakolaisista eritrealaiset ovat toiseksi suurin ryhmä syyrialaisten jälkeen.Eritreasta lähtevät sanovat tärkeimmäksi lähtösyyksi pakkovärväyksen asevoimiin. "Afrikan Pohjois-Koreaksi" kutsuttua Eritreaa johdetaan diktaattorimaisesti. Värväys asevoimiin voi pakolaisten mukaan tarkoittaa elinikäistä palvelusta.\nHallitus myös vainoaa poliittisia vastustajiaan, harjoittaa kidutusta ja vangitsemisia ilman oikeudenkäyntejä. Ihmisoikeusrikkeitä on todennettu esimerkiksi YK:n erityiskomission ja Amnestyn tutkimuksissa. Eritrean hallitus kiistää syytökset. Huolehtivatko Afrikan maat pakolaisista?Suurin osa Afrikan maiden pakolaisista jää Afrikkaan. Eniten pakolaisia Afrikan maista isännöi nyt Etiopia, jossa UNHCR on rekisteröinyt 588 000 pakolaista. Etiopian pakolaismäärä on lähes kolme kertaa suurempi kuin Välimeren yli Eurooppaan viime vuonna pyrkineiden määrä.Etiopiaan saapuu pakolaisia etenkin naapurimaa Etelä-Sudanista, jonka sisällissota on Afrikan pahin humanitaarinen kriisi. Etiopiaan tulee myös pääosa Eritrean ja suuri osa Somalian pakolaisista. Valtaosa Etiopian pakolaisista elää leireillä, joissa apua tarjoavat myös kansainväliset järjestöt.Pelkästään yhdelle leirille, Etiopian Gambellaan, saapui talvella keskimäärin 200 eteläsudanilaista pakolaista päivässä. Suomi on viime vuosina ottanut enimmillään 1 050 kiintiöpakolaista vuodessa.Afrikan maista erittäin vieraanvarainen naapurimaiden pakolaisille on vuosikausia ollut Uganda. Maassa elää 385 000 YK:n pakolaisstatuksen saanutta ihmistä. Uganda tarjoaa pakolaisille maata erityisissä asutuskeskuksissa.Afrikan kehittynein valtio Etelä-Afrikka sijaitsee kaukana Afrikan suurista kriisialueista.Etelä-Afrikka on kuitenkin ollut 2000-luvulla monena vuotena eniten turvapaikanhakijoita vastaanottanut valtio maailmassa. Pyrkivätkö pakolaiset Eurooppaan taloudellisista syistä?Sota tai vaino aiheuttaa ihmisille usein paitsi vaaraa myös elinkeinon menetyksen. Siksi kotimaastaan pakenevalla voi olla monta syytä lähteä.Britannian pääministeri David Cameron on lausunut, että suurin osa Välimeren ylittäjistä ei hae turvaa vaan "parempaa elämää". Ihmisoikeusjärjestö Human Rights Watch (HRW) pitää tuoreessa katsauksessaan Cameronin lausuntoa perusteettomana.\nJärjestön mukaan lähtijöillä voi olla myös taloudellisia syitä, mutta se ei tarkoita, etteivätkö he voisi olla myös suojelun tarpeessa. Turvapaikka myönnetään yksilöllisesti suojelun tarpeen perusteella.EU-maat hyväksyivät viime vuonna useimmat Syyriasta tai Eritreasta lähteneiden turvapaikkahakemukset.EU:n rajavalvontavirasto Frontexin tilastoissa näkyy kuitenkin tulijoita myös sellaisista Afrikan maista, joissa ei ole laajaa vainoa tai konfliktia. Esimerkiksi Senegal on melko vakaa, talouttaan kasvattava mutta yhä köyhä maa. Senegalista lähteneiden osuus Välimeren ylittävistä siirtolaisista oli viime vuonna noin kaksi prosenttia.HRW arvioi katsauksessaan, että Länsi-Afrikan Gambiasta ja Nigeriasta lähtee yleisesti ottaen enemmän taloussiirtolaisia kuin pakolaisia.Yhdessä valtiossa on usein monia erilaisia oloja. Valtavassa Nigeriassa ääri-islamistinen Boko Haram ajaa ihmisiä pakoon maan koillisosassa, mutta maassa on myös kovan talouskasvun alueita, joille tulee työn ja toimeentulon etsijöitä naapurimaistakin.Pieni Gambia on kovaotteinen yksipuoluevalta mutta myös suomalaisten turistimatkakohde. Frontex rekisteröi viime vuonna liki 10 000 gambialaisten luvatonta merirajanylitystä EU-alueelle, mikä oli noin neljä prosenttia kaikista. Miksi Välimeren ylittäjien määrä on kiihtynyt viime vuosina?Suurin yksittäinen pakolaisuutta lisännyt syy on Syyrian sisällissota.Muuttoliikkeen kasvua nimenomaan Välimeren yli on lisännyt se, että arabikevään vallankumoukset jättivät Pohjois-Afrikan maita epävakaiksi. Merkittävää on etenkin Libyan sekasorto, jota ihmisten salakuljettajat hyödyntävät. Välimeren vilkkain salakuljetusreitti on Libyasta veneellä Italiaan.Lähtemiseen Afrikan maista on vaikuttanut myös kännyköiden ja internetin yleistyminen, mikä on antanut ihmisille enemmän tietoa Euroopan oloista ja sinne pääsemisestä. Kulkeeko siirtolaisia Euroopasta Afrikkaan päin?Afrikkalaisten paluumuutto on kiihtynyt viime vuosina. Se suuntautuu sekä konflikteista rauhoittuneisiin maihin että talousnousussa oleviin maihin, kuten Nigeriaan, Keniaan, Tansaniaan, ja Etiopiaan.Myös eurooppalaisia muuttaa Afrikkaan. Esimerkiksi monet portugalilaiset ovat lähteneet entisiin siirtomaihin Angolaan ja Mosambikiin, joiden talouskasvu on nyt Portugalia nopeampaa.\nSiirtolaisliike Välimeren yli Eurooppaan kiihtyy. Afrikkalaisista pakolaisista valtaosa pakenee konflikteja tai vainoa. Useat heistä jäävät silti Afrikkaan. Sami Sillanpää\nMitä Välimeren yli Eurooppaan pyrkivät ihmiset pakenevat?Tänä vuonna Välimeren ylitse Afrikasta Eurooppaan on tullut jo ennätykselliset 137 000 ihmistä. Heistä 68 prosenttia on lähtöisin viidestä maasta: Syyriasta, Afganistanista, Eritreasta, Somaliasta ja Nigeriasta, selviää YK:n pakolaisjärjestö UNHCR:n tilastoista.Näistä viidestä kaikissa paitsi Eritreassa käydään aseellista konfliktia."Kun Eurooppa keskustelee parhaasta tavasta ratkaista kriisi Välimerellä, yksi asia on selvä: useimmat meren yli tulevista ihmisistä ovat pakolaisia, jotka etsivät suojelua sodalta ja vainolta", sanoi UNHCR:n pääsihteeri António Guterres, kun luvut julkistettiin heinäkuun alussa.Alle puolet Välimeren venepakolaisista on lähtöisin Afrikan maista, mutta Afrikka on kauttakulkupaikka Lähi-idän ja Afganistanin konfliktien pakolaisille.Esimerkiksi syyrialaisia on sisällissotaa paossa naapurimaissa noin neljä miljoonaa. Heistä pieni osa pyrkii Afrikan kautta Eurooppaan. Yksi reitti on lentää esimerkiksi Sudanin Khartumiin tai Etiopian Addis Abebaan ja pyrkiä sieltä ensin Saharan autiomaan ja sitten Välimeren yli Eurooppaan.Afrikan valtioista Eurooppaan pyrkivien joukossa on paljon ihmisiä sellaisilta alueilta, joissa uhkana ovat islamistiset ääriliikkeet. Näitä ovat esimerkiksi suuri osa Somaliaa, Malin pohjoisosat ja Nigerian koillisosa. Miksi Eritreasta pakenee niin moni?Välimeren yli tulevista pakolaisista eritrealaiset ovat toiseksi suurin ryhmä syyrialaisten jälkeen.Eritreasta lähtevät sanovat tärkeimmäksi lähtösyyksi pakkovärväyksen asevoimiin. "Afrikan Pohjois-Koreaksi" kutsuttua Eritreaa johdetaan diktaattorimaisesti. Värväys asevoimiin voi pakolaisten mukaan tarkoittaa elinikäistä palvelusta.Hallitus myös vainoaa poliittisia vastustajiaan, harjoittaa kidutusta ja vangitsemisia ilman oikeudenkäyntejä. Ihmisoikeusrikkeitä on todennettu esimerkiksi YK:n erityiskomission ja Amnestyn tutkimuksissa. Eritrean hallitus kiistää syytökset. Huolehtivatko Afrikan maat pakolaisista?Suurin osa Afrikan maiden pakolaisista jää Afrikkaan. Eniten pakolaisia Afrikan maista isännöi nyt Etiopia, jossa UNHCR on rekisteröinyt 588 000 pakolaista. Etiopian pakolaismäärä on lähes kolme kertaa suurempi kuin Välimeren yli Eurooppaan viime vuonna pyrkineiden määrä.Etiopiaan saapuu pakolaisia etenkin naapurimaa Etelä-Sudanista, jonka sisällissota on Afrikan pahin humanitaarinen kriisi. Etiopiaan tulee myös pääosa Eritrean ja suuri osa Somalian pakolaisista. Valtaosa Etiopian pakolaisista elää leireillä, joissa apua tarjoavat myös kansainväliset järjestöt.Pelkästään yhdelle leirille, Etiopian Gambellaan, saapui talvella keskimäärin 200 eteläsudanilaista pakolaista päivässä. Suomi on viime vuosina ottanut enimmillään 1 050 kiintiöpakolaista vuodessa.Afrikan maista erittäin vieraanvarainen naapurimaiden pakolaisille on vuosikausia ollut Uganda. Maassa elää 385 000 YK:n pakolaisstatuksen saanutta ihmistä. Uganda tarjoaa pakolaisille maata erityisissä asutuskeskuksissa.Afrikan kehittynein valtio Etelä-Afrikka sijaitsee kaukana Afrikan suurista kriisialueista.Etelä-Afrikka on kuitenkin ollut 2000-luvulla monena vuotena eniten turvapaikanhakijoita vastaanottanut valtio maailmassa. Pyrkivätkö pakolaiset Eurooppaan taloudellisista syistä?Sota tai vaino aiheuttaa ihmisille usein paitsi vaaraa myös elinkeinon menetyksen. Siksi kotimaastaan pakenevalla voi olla monta syytä lähteä.Britannian pääministeri David Cameron on lausunut, että suurin osa Välimeren ylittäjistä ei hae turvaa vaan "parempaa elämää". Ihmisoikeusjärjestö Human Rights Watch (HRW) pitää tuoreessa katsauksessaan Cameronin lausuntoa perusteettomana.Järjestön mukaan lähtijöillä voi olla myös taloudellisia syitä, mutta se ei tarkoita, etteivätkö he voisi olla myös suojelun tarpeessa. Turvapaikka myönnetään yksilöllisesti suojelun tarpeen perusteella.EU-maat hyväksyivät viime vuonna useimmat Syyriasta tai Eritreasta lähteneiden turvapaikkahakemukset.EU:n rajavalvontavirasto Frontexin tilastoissa näkyy kuitenkin tulijoita myös sellaisista Afrikan maista, joissa ei ole laajaa vainoa tai konfliktia. Esimerkiksi Senegal on melko vakaa, talouttaan kasvattava mutta yhä köyhä maa. Senegalista lähteneiden osuus Välimeren ylittävistä siirtolaisista oli viime vuonna noin kaksi prosenttia.HRW arvioi katsauksessaan, että Länsi-Afrikan Gambiasta ja Nigeriasta lähtee yleisesti ottaen enemmän taloussiirtolaisia kuin pakolaisia.Yhdessä valtiossa on usein monia erilaisia oloja. Valtavassa Nigeriassa ääri-islamistinen Boko Haram ajaa ihmisiä pakoon maan koillisosassa, mutta maassa on myös kovan talouskasvun alueita, joille tulee työn ja toimeentulon etsijöitä naapurimaistakin.Pieni Gambia on kovaotteinen yksipuoluevalta mutta myös suomalaisten turistimatkakohde. Frontex rekisteröi viime vuonna liki 10 000 gambialaisten luvatonta merirajanylitystä EU-alueelle, mikä oli noin neljä prosenttia kaikista. Miksi Välimeren ylittäjien määrä on kiihtynyt viime vuosina?Suurin yksittäinen pakolaisuutta lisännyt syy on Syyrian sisällissota.Muuttoliikkeen kasvua nimenomaan Välimeren yli on lisännyt se, että arabikevään vallankumoukset jättivät Pohjois-Afrikan maita epävakaiksi. Merkittävää on etenkin Libyan sekasorto, jota ihmisten salakuljettajat hyödyntävät. Välimeren vilkkain salakuljetusreitti on Libyasta veneellä Italiaan.Lähtemiseen Afrikan maista on vaikuttanut myös kännyköiden ja internetin yleistyminen, mikä on antanut ihmisille enemmän tietoa Euroopan oloista ja sinne pääsemisestä. Kulkeeko siirtolaisia Euroopasta Afrikkaan päin?Afrikkalaisten paluumuutto on kiihtynyt viime vuosina. Se suuntautuu sekä konflikteista rauhoittuneisiin maihin että talousnousussa oleviin maihin, kuten Nigeriaan, Keniaan, Tansaniaan, ja Etiopiaan.Myös eurooppalaisia muuttaa Afrikkaan. Esimerkiksi monet portugalilaiset ovat lähteneet entisiin siirtomaihin Angolaan ja Mosambikiin, joiden talouskasvu on nyt Portugalia nopeampaa.


Ahtisaari Talouselämässä: Perussuomalaisten nousu on jätkämiesten kapinaa\nPerjantai 1.4.2011 klo 08.53\nPresidentti Martti Ahtisaari tulkitsee perussuomalaisten suuren kannatuksen nousua Talouselämä-lehdessä.\nAhtisaari muistelee aikaa, jolloin Suomeen valittiin ensimmäinen naispresidentti Tarja Halonen.\n- Kysyin tuttaviltani porvarisrouvilta, miten ihmeessä voitte äänestää vasemmistolaista presidentiksi. Rouvat vastasivat, että nyt me lähetämme teille miehille semmoisen viestin, että sukupuolten tasa-arvoasiat eivät ole Suomessa kunnossa. Ja niin lähettivätkin, mutta sanoivat, että me tehdään tämä kerran, mutta ei toiste, Ahtisaari sanoo Talouselämän haastattelussa.\nAhtisaaren huomioi perussuomalaisten huimassa nousussa sen, että puolueen kannattajista yli 60 prosenttia on miehiä. Hänen mukaansa kyse on "jätkämiesten kapinasta".\n- Aika vähän heillä on älymystönaisia riveissään, Ahtisaari sanoo.


Keski-Pohjanmaan joukkueiden valintaperusteet SM-sprinttiviestiin 27.5. (ohjeita muokattu 12.4.) - Keski-Pohjanmaan Suunnistus ry\nNuorisotoiminta / Kompassi-cup\nKeski-Pohjanmaan joukkueiden valintaperusteet SM-sprinttiviestiin 27.5. (ohjeita muokattu 12.4.)\nSuunnistuksen SM-sprinttiviesti 27.5.2018 Keravalla\nTänä keväänä ratkotaan historian ensimmäiset SM-sprinttiviestimitalistit, kisajärjestäjänä 100 vuotta täyttävä Keravan Urheilijat.\nMitalit ratkotaan 4 sarjassa: H/D21, H/D18, H/D40 ja H/D55.\nKussakin sarjassa joukkueessa on neljä juoksijaa, 2 naista ja 2 miestä.\nJoukkueet ovat aluejoukkueita, ja suunnistusalueet nimeävät joukkueet. Alue voi itse määrittää, koostuvatko joukkueet eri seurojen vai saman seuran suunnistajista. Alue voi nimetä samaan sarjaankin sekä seura- että aluejoukkueita. https://keravanurheilijat.fi/suunnistus/kilpailut/suunnistuksen-sm-sprinttiviesti-27-5-2018/\nKeski-Pohjanmaan alueen joukkueet\nKeski-Pohjanmaalta valitaan ja ilmoitetaan SM-sprinttiviestiin Keravalle 27.5.2018 yhteensä 8-joukkuetta:\nH/D21 1-joukkue, H/D21 2-joukkue\nH/D18 1-joukkue, H/D18 2-joukkue\nH/D40 1-joukkue, H/D40 2-joukkue\nH/D55 1-joukkue, H/D55 2-joukkue\nJoukkueiden valitsijoiksi on KepSu valinnut Anne Polson ja Tommi Viitasaaren, jotka valitsevat kaikki juoksijat eri joukkueisiin ja syöttävät valitut juoksijat Kannuksen sprintin jälkeen IRMAan 19.5.2018.\nKeskipohjanmaan suunnistus ry:n hallitus (KepSu) maksaa sarjojen H/D21 ja H/D18 joukkueiden (4) ilmoittautumismaksut. Sarjojen H/D40 ja H/D55 edustajat maksavat itse ilmoittautumismaksut. Valittavat urheilijat tai heidän seuransa huolehtivat itse mahdolliset matka- ja majoituskulut.\nKeski-Pohjanmaan joukkueiden valintaperusteet\nJoukkueet valitaan ja tiedotetaan 19.5.2018 IRMA järjestelmässä.\nIlmoita halukkuutesi hyvissä ajoin ennen 19.5.2018, jos olet käytettävissä joukkuevalinnoissa mukana Anne Polsolle anne.polso.veteli@gmail.com tai Tommi Viitasaarelle tommi.viitasaari@sok.fi\nSarjassa H/D21 valintakriteerit ovat seuraavat:\n19.5.2018 Kannuksen Kannustalo sprinttirastien molempien osakilpailujen tulokset sarjassa H/D21\nAvoin kansallinen sprinttisuunnistuskilpailu, 1. Powerpark sprintti, Kauhavan Alahärmän Powerparkissa 5.5.2018. Tulos sarjassa H/D21.\nSprinttisuunnistuksen liverankin pistetilanne H/D21 sarjassa 19.5.2018. Tämän kautta tulee huomioitua myös kauden 2017 lähtötasopisteet ja jokainen voi vapaavalintaisesti kiertää alkukauden sprinttikisoja.\nSarjassa H/D18 valintakriteerit ovat seuraavat:\nNuorten EM- ja MM-näyttökilpailu 12.5.2018 Helsingissä. Jokainen voi juosta oman ikäluokkansa näyttösarjassa, valitsijat suhteuttaa tuloksen sarjojen H/D16 ja H/D18 sarjojen osalta.\n19.5.2018 Kannuksen Kannustalo sprinttirastien molempien osakilpailujen tulokset sarjassa H/D18\nAvoin kansallinen sprinttisuunnistuskilpailu, 1. Powerpark sprintti, Kauhavan Alahärmän Powerparkissa 5.5.2018. Tulos sarjassa H/D18, eli esim. 15 -vuotias ilmoittautuu 18 -sarjaan.\nSprinttisuunnistuksen liverankin pistetilanne H/D18 tai H/D16 sarjassa 19.5.2018. Korkeammat pisteet huomioidaan. Tämän kautta tulee huomioitua myös kauden 2017 lähtötasopisteet ja jokainen voi vapaavalintaisesti kiertää alkukauden sprinttikisoja.\nSarjassa H/D40 valintakriteerit ovat seuraavat:\n19.5.2018 Kannuksen Kannustalo sprinttirastien molempien osakilpailujen tulokset sarjassa H/D40, eli esim. 45 vuotias ilmoittautuu 40 sarjaan.\nAvoin kansallinen sprinttisuunnistuskilpailu, 1. Powerpark sprintti, Kauhavan Alahärmän Powerparkissa 5.5.2018. Tulos sarjassa H/D40, jokainen ilmoittautuu 40-sarjaan\nSprinttisuunnistuksen liverankin pistetilanne 19.5.2018. Korkeammat pisteet huomioidaan eri rankitilastoista. Tämän kautta tulee huomioitua myös kauden 2017 lähtötasopisteet ja jokainen voi vapaavalintaisesti kiertää alkukauden sprinttikisoja.\nSarjassa H/D55 valintakriteerit ovat seuraavat:\n19.5.2018 Kannuksen Kannustalo sprinttirastien molempien osakilpailujen tulokset sarjassa H/D55, eli esim. 60 vuotias ilmoittautuu 55 -sarjaan.\nAvoin kansallinen sprinttisuunnistuskilpailu, 1. Powerpark sprintti, Kauhavan Alahärmän Powerparkissa 5.5.2018. Tulos sarjassa H/D55, jokainen ilmoittautuu 55-sarjaan\nTarkemmat ohjeistukset mm. mahdollisten varahenkilöiden valinnoista täsmentyy myöhemmin.\n© 2021 Keski-Pohjanmaan Suunnistus ry


Peugeot lisää lataushybridin 3008-mallistoonsa – Peugeotin tehokkain malli | Tuulilasi\nPeugeot lisää lataushybridin 3008-mallistoonsa – Peugeotin tehokkain malli\nPeugeot on lanseerannut 3008 SUV:staan myös lataushybridiversion. Nelivetoversiossa on kaksi sähkömoottoria avittamassa polttomoottoria, joten tehoja irtoaa 300 hv, mikä tekee autosta Peugeotin malliston tehokkaimman.\nBensiini- ja dieselversiot saa vain etuvetoisina, neliveto tulee ainoastaan hybridimalliin.\n3008 hybridi on rakennettu PSA:n EMP2-alustalle, se on mekaanisesti lähes identtinen Peugeot 508:n, DS 7 Crossbackin, Citroen C5 Aircrossin ja Opel Grandland X:n lataushybridien kanssa.\nLataushybridiversio tuo autoon lisää painoa 340 kiloa. Akusto on sijoitettu takaistuinten alle, joten sisätilat ovat samankokoiset kuin polttomoottoriversioissa. Niin etuvetoisissa kuin nelivetomallissakin on kahdeksanportainen automaattivaihteisto. Nelivetohybridin saa vain GT-mallina, sen hinta Ranskassa on 51 800 euroa.\nAuton hiilidioksidipäästölukema on 29 g / km.


Inka Tyynynpäällinen - Vallilan verkkokauppa - Inspiroidu sisustamisesta\nhttp://www.vallila.fi/tyynynpaallinen-inka-43x43-cm-lime?___store=fi 22558 Inka Tyynynpäällinen http://www.vallila.fi/media/catalog/product/cache/1/small_image/330x/9df78eab33525d08d6e5fb8d27136e95/i/n/inka_cushion_lime_43x43cm_ct000792-02.jpg 32.00 EUR OutOfStock /SS15 Kokoelma
Inka-tyynynpäällisen kuvio vie ajatukset kauas pois värikkäisiin ja etnisiin maisemiin. Tyynynpäällisen siksakkimainen kuvio tuo sisustukseen reipasta rytmiä. Inka-tyynynpäällinen sopii yhdisteltäväksi yksiväristen tai kuosillisten tyynyjen kanssa.

Vallilan koristetyynynpäälliset tuovat sisustukseen maustetta! Vallilan 43 x 43 cm -kokoinen koristetyynynpäällinen sopii kauniisti vaikkapa sohvalle, nojatuoliin tai sängyn päälle. Tyyny on materiaaliltaan Vallilan puuvillasekoitusta (35 % puuvilla, 26 % polyesteri, 31 % viskoosi, 8 % pellava).

Tyynynpäällisiin on saatavilla Vallilan verkkokaupasta myös sopivia sisätyynyjä.

Huomaathan, että tyynynpäällisen kuvio voi vaihdella riippuen siitä, mistä kohtaa kangasta tyynynpäällinen on leikattu. Jokainen koristetyyny on uniikki.
 32.00 Inka\nInka-tyynynpäällisen kuvio vie ajatukset kauas pois värikkäisiin ja etnisiin maisemiin. Tyynynpäällisen siksakkimainen kuvio tuo sisustukseen reipasta rytmiä. Inka-tyynynpäällinen sopii yhdisteltäväksi yksiväristen tai kuosillisten tyynyjen kanssa.\nVallilan koristetyynynpäälliset tuovat sisustukseen maustetta! Vallilan 43 x 43 cm -kokoinen koristetyynynpäällinen sopii kauniisti vaikkapa sohvalle, nojatuoliin tai sängyn päälle. Tyyny on materiaaliltaan Vallilan puuvillasekoitusta (35 % puuvilla, 26 % polyesteri, 31 % viskoosi, 8 % pellava).\nMateriaali: CO -Puuvilla 35% / PE -Polyesteri 26% / VI -Viskoosi 31% / LI -Pellava 8%